Ислоҳотлар ва глобал сиёсат ҳақида. Эрдўғон китоб ёзди - 07.09.2021, Sputnik Ўзбекистон\nИслоҳотлар ва глобал сиёсат ҳақида. Эрдўғон китоб ёзди\nҲозирча китобни фақат Туркияда сотиб олиш мумкин. Аммо у бир нечта хорижий тилларга ўгирилган: инглиз, араб, немис, француз, рус ва испан тилларига. Китоб нима... 07.09.2021, Sputnik Ўзбекистон\nОлег Обухов, Sputnik радиоси шарҳловчисиАдолатли дунё тузилмасини яратиш мумкинми? Туркия президенти Тоййиб Эрдўғон дунё қурилиши истиқболлари ҳақида ўз фикр-мулоҳазалари билан ўртоқлашди. Шу кунларда савдо расталарида Эрдўғон қаламига мансуб: "Янада адолатли дунёни барпо этса бўлади", деб номланган китоб пайдо бўлди.Турк етакчисининг фикрича, глобал сиёсатда фундаментал муаммолар кўзга ташланиб қолган бир вақтда - хотиржам бўлиш ярамайди. Эрдўғон фикрича, жаҳон миграциявий инқирозлар, халқаро терроризм, ирқчилик ва иккиталик стандартлардан чарчади.Бу эса, амалдаги халқаро институтлар мавжуд чақириқларни енга олмаётгани ва кўпдан-кўп ҳолларда эскириб қолган талабларга таянган ҳолда бесамар ҳаракат қилаётганини тасдиқлайди. Бундан келиб чиқадики, дунё муаммолари ва уларнинг оқибатлари тўпланиб қолмаслиги, балки янада тез ва самарали ечим топиши учун ушбу халқаро институтлар ислоҳ қилиниши зарур.Хусусан, бу БМТга ҳам тааллуқли, деб ҳисоблайди Туркия президенти. Эрдўғоннинг фикрича, БМТ ислоҳоти "Дунё бешдан (БМТ Хавфсизлик кенгашининг доимий аъзоларидан) кўп" деган тезис асосида юз бериши керак.Анқара, дея алоҳида урғулайди Эрдўғон, ҳамиша "куч - кучлироқ бўлган томонда эмас, куч - ҳақ бўлган томонда бўладиган тизимни ўрнатишга ҳаракат қилади". Турк етакчиси шунингдек, адолат ўрнатишда иккиталик стандартлардан воз кечишга чақирган. Унинг фикрича, болалар ҳалок бўлаётган бир вақтда айбсизлар бўлиши мумкин эмас. Замонавий дунё раҳмдиллик, адолат ва эзгуликка ишонч сингари бош қадриятларга таяниши лозим, дейди ишонч билан Эрдўғон. Ҳозирги замон сиёсатчилари эса дунё тартиботи кафилларига айланиб, дунёни асрашга ҳисса қўшишлари шарт.Шубҳасизки, сиёсатшунослар баҳолари бўйича, Эрдўғон қаламига мансуб китобнинг пайдо бўлиши - шов-шувли воқеа. Уларнинг фикрича, китобни ўқиб чиққач, Туркия президентининг айтадиган гаплари аллақачон тўпланиб қолган, деган таассурот уйғонади.Шу ўринда, Туркияни Европа иттифоқига қабул қилиш бўйича берилган ваъдалар, сўнгра бу воқеанинг чўзилгани, орада эса суриялик қочқинлар борасида ёрдам бериш каби илтимослар пайдо бўлганини эслашнинг ўзи кифоя… Анқара, бундай илтимосларни бажарар экан, Брюссел ана-мана унга буларни эвазига ЕИга аъзолик билан "миннатдор бўлишини" кутиб яшади, илтимосларни рад этмади. Аммо буларнинг барчасига жавобан Туркия "қуруқ раҳмат" олди, холос.\n© AP Photo/Petros KaradjiasПрезидент Турции Реджеп Эрдоган\nҲозирча китобни фақат Туркияда сотиб олиш мумкин. Аммо у бир нечта хорижий тилларга ўгирилган: инглиз, араб, немис, француз, рус ва испан тилларига. Китоб нима ҳақдалигини унинг номидан англаш мумкин\nОлег Обухов, Sputnik радиоси шарҳловчиси\nАдолатли дунё тузилмасини яратиш мумкинми? Туркия президенти Тоййиб Эрдўғон дунё қурилиши истиқболлари ҳақида ўз фикр-мулоҳазалари билан ўртоқлашди. Шу кунларда савдо расталарида Эрдўғон қаламига мансуб: "Янада адолатли дунёни барпо этса бўлади", деб номланган китоб пайдо бўлди.\nТурк етакчисининг фикрича, глобал сиёсатда фундаментал муаммолар кўзга ташланиб қолган бир вақтда - хотиржам бўлиш ярамайди. Эрдўғон фикрича, жаҳон миграциявий инқирозлар, халқаро терроризм, ирқчилик ва иккиталик стандартлардан чарчади.\n18 Май 2018, 20:19\nБу эса, амалдаги халқаро институтлар мавжуд чақириқларни енга олмаётгани ва кўпдан-кўп ҳолларда эскириб қолган талабларга таянган ҳолда бесамар ҳаракат қилаётганини тасдиқлайди. Бундан келиб чиқадики, дунё муаммолари ва уларнинг оқибатлари тўпланиб қолмаслиги, балки янада тез ва самарали ечим топиши учун ушбу халқаро институтлар ислоҳ қилиниши зарур.\nХусусан, бу БМТга ҳам тааллуқли, деб ҳисоблайди Туркия президенти. Эрдўғоннинг фикрича, БМТ ислоҳоти "Дунё бешдан (БМТ Хавфсизлик кенгашининг доимий аъзоларидан) кўп" деган тезис асосида юз бериши керак.\nАнқара, дея алоҳида урғулайди Эрдўғон, ҳамиша "куч - кучлироқ бўлган томонда эмас, куч - ҳақ бўлган томонда бўладиган тизимни ўрнатишга ҳаракат қилади". Турк етакчиси шунингдек, адолат ўрнатишда иккиталик стандартлардан воз кечишга чақирган. Унинг фикрича, болалар ҳалок бўлаётган бир вақтда айбсизлар бўлиши мумкин эмас.\nЭрдоған АҚШга пўписа қилди\n16 Декабр 2019, 09:31\nЗамонавий дунё раҳмдиллик, адолат ва эзгуликка ишонч сингари бош қадриятларга таяниши лозим, дейди ишонч билан Эрдўғон. Ҳозирги замон сиёсатчилари эса дунё тартиботи кафилларига айланиб, дунёни асрашга ҳисса қўшишлари шарт.\nШубҳасизки, сиёсатшунослар баҳолари бўйича, Эрдўғон қаламига мансуб китобнинг пайдо бўлиши - шов-шувли воқеа. Уларнинг фикрича, китобни ўқиб чиққач, Туркия президентининг айтадиган гаплари аллақачон тўпланиб қолган, деган таассурот уйғонади.\nШу ўринда, Туркияни Европа иттифоқига қабул қилиш бўйича берилган ваъдалар, сўнгра бу воқеанинг чўзилгани, орада эса суриялик қочқинлар борасида ёрдам бериш каби илтимослар пайдо бўлганини эслашнинг ўзи кифоя… Анқара, бундай илтимосларни бажарар экан, Брюссел ана-мана унга буларни эвазига ЕИга аъзолик билан "миннатдор бўлишини" кутиб яшади, илтимосларни рад этмади. Аммо буларнинг барчасига жавобан Туркия "қуруқ раҳмат" олди, холос.


Ўзбекистон Олий Лигаси: Иккинчи давранинг энг муҳим 10 трансфери\n15:48 / 06.08.2016\nОлий Лига иккинчи давраси олдидан клубларимиз бир қатор эътиборли трансферларга қўл уришди. Айниқса, совринли ўринлар учун курашаётган жамоаларимиз бу борада анча фаол бўлишди.\nСабаби: ўз хоҳишига кўра.\nДавралар оралиғидаги «энг муҳим трансфер» дея «Насаф» етакчиси Артур Геворкяннинг пешқадам «Локомотив» сафига ўтишини топдик. Қарши клубида беш йил фаолият олиб борган туркманистонлик футболчи «Локомотив»нинг бу сафарги таклифини рад эта олмай, «Темирйўлчилар» билан шартнома имзолади. Геворкян «Аждарлар» сафини тарк этаркан, бунга ҳеч қандай жиддий сабаб йўқлигини ва шунчаки ўз хоҳишига кўра янги жамоага ўтиш вақти келганлигини айтиб ўтди. «Локо» асосий рақобатчиларидан бири бўлмиш «Насаф» етакчисини қўлга киритиб, Олий Лигадаги чемпионлик йўли ва ОЧЛ олдидан жиддий кучайишга эришди.\n2. Игорь Сергеев\nЯнги клуби: «Пекин Гоан»\nСабаби: Молиявий манфаат.\nДавралар оралиғида легионерга айланган ягона футболчимиз бу Игорь Сергеев бўлди. Терма жамоамиз ҳамда «Пахтакор» форварди Хитойнинг «Пекин Гоан» клуби билан олти ойлик шартнома тузди. Маълумотларга кўра, «Пахтакор» футболчининг ушбу ижарасидан 200 минг евро миқдоридаги молиявий фойда кўради. Ўтган йилги Олий Лига тўпурарининг легионерга айлангани ўзи учун ҳам, клуби учун ҳам молиявий ва фаолияти учун фойдали бўлиши мумкиндир, фақат чемпионатимиз ўзининг асосий голеадорларидан бирини йўқотиши яхши бўлмади.\n3. Жасур Ҳасанов\nСобиқ клуби: «Локомотив»\nСабаби: Ўйин амалиёти учун.\nБиринчи даврада Тошкентнинг «Локомотив» клубида ўйин амалиётига кам эга бўлган Жасур Ҳасанов «Темирйўлчи»дан «Кончи»га айланди. Терма жамоамиз «вингери» «Қизилқум» таклифини қабул қилиб, Навоийга кўчиб ўтди. Тажрибали ярим ҳимоячи ярим йиллик ижара асосида тўп суриб, кейин жамоанинг тўлақонли аъзосига айланиши мумкин. «Локо» мураббийлари Ҳасановга асосий таркибдан жой топиб бера олишмаган бўлса-да, Жасур жорий мавсумда совринли ўринларни кўзлаётган «Қизилқум»га мақсадга етишиш учун ёрдам бера олади.\n4. Эркин Бойдуллаев\nГеворкян сингари Бойдуллаев ҳам беш йилликдан кейин Қашқадарё клубини эркин агент сифатида тарк этди. Таянч ярим ҳимоячиси «Қизилқум» билан шартнома имзолади. Самарқандлик ярим ҳимоячи жиддий мақсадларни кўзлаётган Навоий клуби ўйинини кучайтириши аниқ. Майдон марказида собиқ жамоадоши бўлган «Қизилқум» етакчиси Илҳом Юнусов билан тандем бўладиган футболчи жамоа ўйинига тезда киришиб кетди. Қайд этиш лозим, Эркин Бойдуллаев бугунги кунда Олий Лиганинг энг яхши таянч ярим ҳимоячиларидан бири саналади. «Насаф» билан бир неча марта «бронза»ни қўлга киритган футболчи, энди «Қизилқум» билан бу натижага интилади.\n5. Александр Лобанов\nСобиқ клуби: «Персиполис» (Эрон)\nСабаби: «Персиполис» шартномани узайтирмади.\nЙил бошида Эрон Про-Лигасида фаолият бошлаган терма жамоамиз посбони ярим йилликдан кейин яна «Пахтакор»га қайтиб келди. Дарвозабонимиз ярим йиллик ижара давомида «Персиполис»нинг асосий дарвозабонига айлана олмагач, форс клуби Лобанов билан шартномани узайтирмади. Натижада Александр Лобанов яна ортга қайтишга қарор қилди ва «Пахтакор» сафини тўлдирди.\n6. Шоҳруҳ Гадоев\nСобиқ клуби: «Ал Муҳаррақ» (Баҳрайн)\nСабаби: «Ал Муҳаррақ» билан шартнома узайтирилмади.\nИккинчи даврада Ўзбекистонга қайтиб келган легионеримиз сони бир нечтани ташкил этди. Жумладан, йил бошида Баҳрайн чемпионати иштирокчиси «Ал Муҳаррақ» клуби билан шартнома имзолаган Шоҳруҳ Гадоев, ёзда юртимизга қайтишга қарор қилди. Қашқадарёлик футболчи собиқ клуби «Насаф» билан эмас, эркин агент сифатида «Бунёдкор» билан шартнома имзолади. Чап қанотдаги ўйинлари билан ном қозонган Гадоев Сергей Лушан қўл остида янада ўсишга эришиши мумкин.\n7. Шавкат Муллажонов\nСобиқ клуби: «Ал Шааб» (БАА)\nЯнги клуби: «Бухоро»\nСабаби: «Ал Шааб» билан шартнома узайтирилмади.\nЎзбек ва араб футболи орасида «сарсон» бўлган Шавкат Муллажонов ҳам ортга қайтган легионерларимиз сафини тўлдирди. БААнинг «Ал Шааб» клубидаги ярим йиллик фаолиятдан кейин андижонлик ҳимоячи Олий Лигага қайтишга қарор қилди. Марказий ҳимоячи «Бухоро» билан шартнома тузди. «Бухоро» ҳозирга келиб Олий Лигадаги энг кучли ҳимоя чизиғига эга бўлди, дейиш мумкин.\n8. Фозил Мусаев\nСобиқ клуби: «Сепахон»\nЯнги клуби: «Насаф»\nСабаби: Шартнома узайтирилмади.\n«Насаф» клубининг иккинчи даврадаги асосий харидларидан бири Фозил Мусаев бўлди. Сўнгги мавсумларни Эронда ўтказган футболчи Рўзиқул Бердиев таклифига кўра, яна Қарши клубига қайтди. Мусаев жамоани тарк этган Эркин Бойдуллаевнинг ўрнини тўлдириши лозим. Терма жамоамизга номзод футболчи иккинчи даврада «Насаф»нинг етакчиларидан бири бўлиши кутилмоқда.\n9. Шокир Зуаги\nСобиқ клуби: «Бунёдкор»\nЯнги клуби: «Ал Халиж» БАА\nСабаби: «Бунёдкор» ва футболчи ўзаро шартномани бузишди.\nОлий Лигадаги номдор легионерлардан бири тунислик Шокир Зуаги Ўзбекистондаги фаолиятига нуқта қўйди. «Бунёдкор» билан ўзаро ҳамкорликни тўхтатган тажрибали ярим ҳимоячи Олий Лиганинг бошқа клублари таклифини рад этиб, БААнинг биринчи дивизиони клубига кўчиб ўтди.\n10. Воҳид Шодиев\nСобиқ клуби: «Перак» (Малайзия)\nСабаби: «Перак» шартномани бузиб, футболчига жавоб берди.\nОсиё Кубогидан кейин легионерга айланган тажрибали ҳужумчи Воҳид Шодиев ҳам юртимизга қайтди. Малайзияда ярим йил тўп суриб қайтган Воҳид Шодиев туғилиб ўсган шаҳри жамоаси шарафини ҳимоя қилишга қарор қилди. Терма жамоамиз собиқ ҳужумчиси «Қизилқум» сафида жиддий рақобатга дуч келади. У ўтган мавсум тўпурари Баҳриддин Ваҳобов ва сербиялик ҳужумчи Неманья Йованович билан рақобат олиб боришига тўғри келади.


“Вест Хэм” қишда “МЮ”нинг икки юлдуз футболчисидан бирини ижарага олмоқчи\n21 декабрь, 2016, 15:50\nЛондоннинг “Вест Хэм” клуби қишки трансфер даврида Антони Марсьял ёки Маркус Рэшфорд ёрдамида ўзининг ҳужум чизиғини кучайтирмоқчи.\nThe Telegraph нашрининг маълум қилишича, лондонликларни аутсайдерлардан бор йўғи 5 очко ажратиб турибди ва шу сабаб клуб раҳбарияти жамоа таркибини кескин кучайтириш, айниқса ҳужум чизиғини истеъдодли футболчилар билан тўлдириш ниятида.\n“Болғачилар”нинг асосий нишони Миши Бачуайи эди, бироқ, “Челси” уни ижарага буриш ниятида эмас. Энди “Вест Хэм” "Манчестер Юнайтед"дан Марсьяль ёки Рэшфорддан бирини олиб келишга уриниб кўради.\nАйтиш керакки, юқорида номлари тилга олинган ҳар иккала футболчи “қизил иблислар”нинг асосий таркиб футболчилари ҳисобланади. Аммо, шунга қарамай лондонликлар бу футболчилардан бирини ўз сафига қўшиб олишларига ишонмоқда.


Журнал "Экономический Вестник Узбекистана" » (O´zbek) Zamonaviy va sifatli mahsulotlar\nГлавная | Архив номеров | (O´zbek) Zamonaviy va sifatli mahsulotlar\n(O´zbek) Zamonaviy va sifatli mahsulotlar\nИстиқлол туфайли юртимизда иқтисодиётни янада эркинлаштириш, тадбиркорлик соҳасини ривожлантириш, шунингдек, хорижий инвестицияларни кенг кўламда жалб қилишга қаратилган чора-тадбирлар ва амалга оширилаётган самарали ислоҳотлар боис, Наманган вилоятида ҳам ўзига хос ва мос бўлган қулай инвестициявий муҳит юзага келтирилди. Бунинг натижасида вилоят иқтисодиёти йилдан-йилга юксалиб, ялпи ҳудудий маҳсулот ҳажми жадал ўса бошлади.\nБиргина кичик бизнес ва хусусий тадбиркорликка яратиб берилаётган қулайликлар, соҳага кредит ресурсларини жалб қилиш ва хорижий сармоялар киритиш учун яратилган шарт-шароитлар туфайли, «Наманган момиқ сочиқлари» МЧЖ каби саноат корхоналари тез суръатларда ривожланиб, иқтисодий салоҳияти юксала бошлади. Қолаверса, Наманган тадбиркорлик ва оилавий бизнес яхши йўлга қўйилган ҳудудлардан бири ҳисобланади. Айниқса, маҳаллий ишбилармонлар томонидан ишлаб чиқарилаётган замонавий енгил саноат маҳсулотлари сифати, ҳамёнбоплиги жиҳатидан хорижникидан устун бўлса устун, асло кам эмас.\nДарҳақиқат, Наманган шаҳридаги мазкур «Наманган момиқ сочиқлари» масъулияти чекланган жамияти ишлаб чиқариш салоҳияти ривожланаётган, экспорт имкониятлари кенгаяётган корхоналардан бири ҳисобланади. 2009 йилда фаолият бошлаган корхонада айни пайтда тўқимачилик маҳсулотлари: ҳар хил ўлчамдаги момиқ сочиқлар, катталар ва болалар момиқ халатлари, шунингдек, момиқ чойшаблар каби 350 турдан зиёд бежирим маҳсулотлар ишлаб чиқарилмоқда ва экспорт қилинмоқда. Мазкур корхонани тараққиёт йўлига тушиб олган ва ходимларнинг самарали меҳнати муносиб рағбат топаётган саноат мўъжизасига қиёслаш мумкин. Бунинг сабаби шундаки, корхонада ишлаб чиқарилаётган маҳсулотлар матоси ҳар қандай намни ёки сувни ўзига тўла шимиб олиш хусусиятига эга. Шунинг учун ҳам, маҳсулотларга бўлган талаб ортиб, экспорт бўйича таклифлар ҳам доимий равишда кўпайиб бормоқда. Маҳсулотларнинг салмоқли қисми асосан хорижлик буюртмачиларга жўнатилмоқда. Шунингдек, экспорт жуғрофиясини янада кенгайтириш мақсадида бир қатор давлатлар улгуржи савдо компаниялари билан музокаралар ташкил этилиб, маҳсулот етказиб бериш бўйича келишувларга эришилмоқда.\nКорхонада ишлаб чиқаришга янги, илғор ва замонавий технологияларни жорий этиш, экспорт салоҳиятини кучайтириш энг муҳим вазифалар сифатида белгилангани боис 2014 йилда 2,8 млн доллар миқдоридаги сармоя киритилди ва 996 минг долларга тенг бўлган экспорт амаллари бажарилишига эришилди.Ана шундай юқори суръатлардаги саъй-ҳаракатлар натижасида 2015 йилга келиб 37,4 млрд сўмлик тайёр маҳсулот ишлаб чиқарилиб, 5,2 млн доллар миқдоридаги маҳсулот экспорт қилинди. Маҳсулотлар сифати юқори даражада бўлганлиги харидорлар сони кўпайишига ҳамда буюртмалар ҳажмининг ортишига сабаб бўлмоқда. Масалан, жорий йилнинг биринчи ярмида 27,6 млрд сўмлик иш бажарилиб, 3,9 млн доллар миқдоридаги маҳсулот экспорт қилинишига эришилди.\n– Аслида, мазкур йирик корхонамиз ишга туширилганига ҳали кўп вақт бўлгани йўқ, бироқ, ўтган қисқа вақт ичида ишлаб чиқаришда зарур бўладиган тажрибани орттиришга муваффақ бўлдик, – дейди биз билан бўлган суҳбатда «Наманган момиқ сочиқлари» МЧЖ раҳбари Ғиёсиддин Бобохонов. – Биз иқтисодий кўрсаткичлар салмоғини янада ошириш ва бозор талаб-эҳтиёжларидан бироз олдинда юриш учун доимий равишда изланамиз, аниқ режалар тузиб оламиз. Шу боис ҳам, корхона хорижга экспорт қилаётган маҳсулот турларини мунтазам кўпайтириб бормоқда. Негаки, ишлаб чиқариш цехларимиз юқори даражада модернизация қилингани, техник ва технологик жиҳатдан буткул янгилангани учун жаҳон бозори учун рақобатбардош маҳсулотлар тайёрлаш имконига эга бўлаяпмиз.\nҲа, албатта, корхонамиз ривожланган давлатларда ишлаб чиқарилган энг сўнгги русумдаги технологиялар билан жиҳозлангани ипларни йигириш, ўраш, тўқиш, гул босиш жараёнларини босқичма-босқич талаблар даражасида амалга ошириб, маҳсулотнинг сифат кўрсаткичлари юқори бўлишига эришмоқда. Шу билан бирга, ички истеъмол бозорини рақобатбардош маҳсулотлар билан тўлдиришда ҳам уларнинг қулайлиги ва унумдорлиги муҳим аҳамият касб этмоқда.\nБугунги кунда хусусий тадбиркорларни ҳар тарафлама қўллаб-қувватлаш ҳамда қонуний манфаатларини ҳимоя қилишга қаратилган чора-тадбирлар Ғ. Бобохонов сингари мулкдорларнинг истиқболли лойиҳаларини татбиқ этиш имкониятини оширмоқда. Айни пайтда жадаллашиб бораётган тараққиёт даврида ҳар бир тадбиркор узоқни кўра билиши ва рақобатга бардош берадиган бизнес лойиҳаларини илмий-амалий жиҳатдан асослашга ҳаракат қилиши лозим. Бу эса, ўз навбатида, мулк эгасининг узоқ вақт давомида мунтазам фаолият кўрсатиши ва бизнеси бардавом бўлиши учун хизмат қилади. Шу билан бирга, ишчи-хизматчиларнинг турмуш даражасини юксалтириш, қишлоққа саноатни олиб кириш ҳамда муқим иш жойлари яратиш масалаларида ҳам фаоллик кўрсатиши талаб қилинади. Мақоламиз қаҳрамони қайд этилган вазифалар бўйича ўзига хос тарзда тажриба тўплаган. Дарҳақиқат, корхонада самарали меҳнат қилаётган ходимлар учун барча шарт-шароитлар яратиб берилишига, ҳар томонлама қўллаб-қувватланишига алоҳида эътибор берилмоқда. Шу боис, ўз меҳнат натижасидан баҳраманд бўлаётган ишчи-ходимлар ҳам ишлаб чиқариш жараёнига ўзига хос маълум бир янгилик киритишга интилмоқда.\nҒиёсиддин Бобохонов дастлабки даврдаёқ, аниқ мўлжал олиб ҳаракат қилди, мазкур йўналишда фаолият кўрсатаётган дунё миқёсидаги корхоналарнинг иш жараёнларини имкон қадар атрофлича ўрганиб чиқди. Сўнгра, ишлаб чиқариш суръатларига сезиларли даражада ижобий таъсир кўрсатувчи барча омилларни эътибордан четда қолдирмай, самарали хизмат қилиш имконини берадиган барча жиҳатларни таҳлил қилиб чиқди. Бунинг натижасида, дизайнда ҳам хорижникидан қолишмайдиган «Ўзбекистонда ишлаб чиқарилган» ёрлиғи остидаги маҳсулотларни тайёрлашга муваффақ бўлди.\nҚолаверса, тадбиркорлик соҳасининг ривожланиши нафақат ишлаб чиқарилаётган маҳсулотлар рақобатбардошлигини оширади, балки ишсизликни ҳам камайтиради. Мисол учун, корхонада 2014 йилда амалга оширилган модернизация ишлари натижасида 62 та янги иш ўрни яратилган эди. Бугунги кунда корхонада ишчилар сони 221 нафарга етиб, уларнинг 62 нафари касб-ҳунар коллежини битирган ёшлардир.\nШу ўринда таъкидлаш лозимки, мамлакатимизда хусусий секторни қўллаб-қувватлашга қаратилаётган чора-тадбирлар натижасида ҳудудларимиз миқёсида ҳам жуда катта ижобий ўзгаришларга эришилмоқда. Бу борада мазкур корхонада ҳам барча параметрлар бўйича доимий равишда ўсиш кўрсаткичлари кузатилмоқда. Бунинг учун эса, тадбиркорлардан қулай шарт-шароитлар, яратиб берилаётган имкониятлардан ўз вақтида самарали фойдаланиш, капиталнинг асосий қисмини ишлаб чиқариш ҳажмини оширишга жалб этиш талаб этилади, холос.\nБугун Наманганнинг қайси ҳудудига борманг, мустақиллик неъматларидан баҳраманд бўлиб, жўшқин ва кўтаринки кайфиятда меҳнат қилаётган кишиларга кўзингиз тушади. Уларнинг юз ифодасида буюк келажакка ишонч руҳи, ҳар бир қадамида қатъиятлилик акс этиб турганлигига гувоҳ бўласиз.\nИстиқлол шарофати туфайли бозор иқтисодиёти муносабатларига босқичма-босқич ўтиш, ишлаб чиқаришни талаблар даражасида ривожлантириш ҳамда диверсификациялаш иқтисодиётимиз рақобатбардошлигини оширишга, жаҳон бозорида муносиб ўрин эгаллаш имконини яратади.


Қардошликдир мақсадимиз, орзуимиз, истагимиз… - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 30 Май 2018\tКӯришлар: 846\nМиллат пешвоси таъбири билан айтганда, бу ташриф, ҳақиқатдан ҳам, тарихий бўлиб, унда дўсту биродар Тожикистон ва Ўзбекистон республикалари муносабатларида кейинги йигирма олти йил давомида тўпланиб қолган барча муаммолар ўз ечимини топди. Энг қувонарлиси эса, қардош халқларнинг ўттиз кунгача ўзаро визасиз сафарлари тўғрисидаги келишув икки давлат раҳбарлари томонидан имзоланди.\nҚадимий, муштарак ва халқаро байрамимиз бўлмиш Наврўзи ажам арафасида эса, ушбу келишув икки мамлакат парламентлари томонидан тасдиқланиб, амалга жорий этилди.\nМен, асли, жаннатмакон Тожикистонда туғилиб, шу диёрда камол топган бўлсам-да, кўпчилик қариндошларим азим Самарқанднинг Ургут шаҳрида яшашади. Улар билан борди-келдини ҳеч ҳам узганимиз йўқ.\nБу галги сафарим буткул бошқача бўлди. Ўттиз кунгача визасиз борди-келди режими жорий этилганлиги ҳақидаги хабарни эшитганимда, ўзимда йўқ қувондим. Ўзбекистондаги қариндошларимга қўнғироқ қилганимда, улар мени Ургутга таклиф қилишди. Сафарга отландим.\nДушанбедан Панжакент шаҳри сари йўлга чиқдим. Янги қурилган йўлнинг қулайлигидан 3,5-4 соатда манзилга етганимизни ҳам сезмай қолибман. Тўғри «Саразм»-«Жартепа» назорат-ўтказиш нуқтасига бордим. Одам гавжум. Навбатим келиб, чегарачига паспортимни узатдим. Қўллари кўксида, «Ассалому алайкум», - деб ходим саноқли дақиқаларда паспортни қўлимга тутқазиб, «Роҳи сафед!» - деди. Ёнимдаги, Тожикистондан қайтаётган ўзбекистонликка эса, «Хуш бошед!» - деди бошқа бир чегарачи. Кейин ўзбекистонликлар олдига бордим. Паспортимдан Тожикистон фуқароси эканлигимни билган чегарачи: - «Хуш келибсиз, сайёҳатгами?» - дея сўради. Бошқа суриштириб ўтирмасдан тезда расмийлаштирди. Унинг «Ёқимли сайёҳат» сўзини эшитиб, сафаримни бошладим.\nДўст, қариндош-уруғлар билан дийдорлашув онларидаги шодлигу ҳурсандчиликдан кўра, бахтли дамлар бўлмаса керак, инсон ҳаётида. Бундай онларни анчадан бери, кутиб юрган мен учун ҳам бегона эмас эди, бу туйғулар. Узоқ кўришмаган дўсту ёрларнинг дилтортар суҳбатидан сўнг, ўтиб кетган яқинларимиз қабрларини зиёрат қилдим, кексалари ҳолидан хабар олдим.\nБир-икки кун Ургут шаҳрида бўлганимдан кейин, қариндошларим ҳамроҳлигида Самарқанд шаҳри саёҳатига чиқдик. Ушбу кўҳна ва навқирон шаҳардаги Имом Бухорий, Ҳазрати Хизр мажмуалари, Мирзо Улуғбек расадхонаси, Шоҳи Зинда, Регистон майдони каби тарихий обидалар, бозорлар ва сайёҳлик мавзеларини мириқиб зиёрат айладик.\nШу билан бирга, ўзбекистонлик қариндошларимга бу йил Тожикистонда Сайёҳлик ва халқ ҳунармандчилигини ривожлантириш йили, дея эълон қилинганлиги ҳамда юртимизнинг сайёҳлик мавзелари ҳақида қисқача маълумот бериб, уларни ҳам юртимизга таклиф қилдим.\nСамарқандни томоша қилиб юрган пайтимизда, Тошкентга йўлга чиққан яқин қариндошларимдан бири мени ҳам ўзи билан олиб кетмоқчи бўлди. Мен розилик билдирдим.\nСамарқанддан Тошкентгача Душанбедан Панжакентгача бўлган вақт, яъни автобусда 4,5-5, енгил машинада эса, 3,5-4 соатда етиб борар экан, киши.\nУ ерда бизни бир гуруҳ санъаткор дўстларимиз кутиб олишди. Ўзбекона меҳмондорчилик, қатор учрашувлар, орзиқиб кутилган самимий суҳбатлар жуда кўп бўлди. Айниқса, бир вақтлар Тожикистон Миллий университетининг ҳуқуқшунослик факултетида таҳсил олиб юрган кезлари бизнинг хонадонимизда турган Мирсоат Эргашев укамиз ҳамда хушовоз хонанда дўстимиз Эркин Худойқулов, бастакор Комилжон Хидиров, қадрдон акамиз Сафар Алимбаев, «Ўзбекистон» телевидениесидаги «Рангинкамон» кўрсатуви бошловчиси Шарофат Эрматова, хонандалар Мажидхон ва Рашидхон Саидовлар билан учрашганим, сафаримнинг унутилмас онларига айланди. Тошкентни ҳам бир-икки кун айланиб, роса томоша қилдим. Лекин шунча гўзаллиги-ю ободончилиги, одамларининг самимий ва меҳмондўстлигидан ташқари, бир воқеа хотирамда абадий сақланиб қолса керак. У – тошкентлик профессорнинг кўз ёши.\nТошкентдаги Пушкин номли маданият ва истироҳат боғини сайр қилиб, бир оз дам олиш учун скамейкага ўтирдим. Шу пайт, енгил машина боғ йўлакчаси тўғрисига келиб тўхтади. Ундан икки – бири олтмишдан ўтиб қолган ва иккинчиси, 25-30 ёшлардаги кишилар тушишди. Секин-аста айланиб келиб, ижозат сўраб, ёнимга ўтиришди.\nСалом-алик, ҳол-аҳвол сўрашишгандан кейин, ўзларини таништиришди: катта ёшдагиси бир университетнинг профессори, ёнидаги ҳамроҳи эса, невараси экан. Суҳбат асносида мен тожикистонлик эканлигимни айтдим.\n- Сездим, - деди профессор ва сўзида давом этиб. – Хуш келибсиз, бизнинг Тошкентга. Сўнгги вақтларда тожикистонлик меҳмонларни кўплаб учратаяпмиз. Бу ҳам икки давлат раҳбарларининг оқилона сиёсати туфайли. Яқинда Президентимиз Тожикистонга давлат ташрифи билан борди. Биз ушбу ташрифни катта қизиқиш билан кузатдик. Тожикистон Президенти ва халқи меҳмонни олий даражада кутиб олишди. Ташрифга юқори даражада тайёргарлик кўришган экан. Айниқса, икки мамлакат Президентлари иштирокида тожик ва ўзбек санъат усталарининг биргаликдаги «Дўстлик оқшоми» концерт дастурининг ўтказилиши икки халққа шодлигу сурур бағишлади.\nМен ҳам ушбу концертни телевидение орқали томоша қилдим. Жуда кўтаринки руҳда ўтди. Унда куйланган қўшиқлар, ижро этилган куй, рақсларнинг барчасида, фақатгина дўстлик тараннум этилди. Концертнинг энг ажойиб номери бу, шубҳасиз, СССР Халқ артисти Жўрабек Муродов ва Ўзбекистон Халқ артисти Шерали Жўраев биргаликда ижро этган қўшиқ бўлди.\nМенинг ҳам Тожикистонда қариндошларим бор. Ўн йилча бўлди уларни кўрмаганимга. Мана энди йўллар очилди, Худо хоҳласа, биз ҳам дийдорлашамиз, - дея ҳаяжонланиб гапираётган профессорнинг кўзларида ёш ҳалқаланди, шу пайтда.\nСафарим давомида Ургут шаҳридаги бир неча тўйларда ҳам меҳмон, ҳам санъаткор сифатида қатнашдим. Уларнинг тўйлари бизникидан бироз фарқ қиларкан.\nЛекин бир нарсанинг гувоҳи бўлдим: уларда энди тўй-маъракалар тартибга солинаётган экан. Биз бундан ўн бир йил муқаддам, Тожикистон Республикаси Президенти муҳтарам Эмомали Раҳмон ташаббуси билан одамлар турмуш даражасини яхшилаш, ортиқча сарф-харажат ва исрофгарчиликка йўл қўймаслик мақсадида, «Тожикистон Республикасида анъана, тантана ва маросимларни тартибга солиш тўғрисида»ги миллий қонунни қабул қилган эдик. Улар эса, энди «Тўй-ҳашамлар, оилавий тантаналар, маърака ва маросимлар, марҳумларнинг хотирасига бағишланган тадбирлар ўтказилишини тартибга солиш тўғрисида»ги қонун лойиҳасини ишлаб чиқишмоқда. Албатта, лойиҳа ишлаб чиқилишида, Тожикистон тажрибаси ҳам ўрганилганлиги, шубҳасиз.\nЯқинда Ўзбекистон Республикасининг Тожикистондаги Фавқулодда ва мухтор элчиси Эргаш Шоисматовнинг оммавий ахборот воситаларига берган маълумотига қараганда, бир ойда икки мамлакат чегарасидан 30 мингдан зиёд киши ўтиб-қайтишган. Буларнинг барчаси икки қардош халқнинг азалий дўстлиги-ю яқинлиги, мамлакатларимизда ҳукм сураётган тинчлик, осойишта ва хотиржам муҳит, қолаверса, мана шундай ташаббус билан чиқиб, тожик ва ўзбек халқларини бир-бирига янада яқинлаштирган Тожикистон ва Ўзбекистон раҳбарлари – муҳтарам Эмомали Раҳмон ва Шавкат Мирзиёевларнинг меҳнатлари самарасидир.\nСафарим ниҳоясига етиб, Душанбега қайтиш олдидан, саксон ёшдан ошган амакимдан дуо олмоқчи бўлдим. У киши кўзларида ёш билан узундан-узоқ дуо қилди: дўстлигимизга ҳеч қачон кўз тегмасин. Яратганнинг ўзи азалий дўстликни қайтадан бошлаган, йўлларни очган раҳбарларни ўз паноҳида асрасин. Президентларимиз омон, дўстлигимиз бардавом ва юртларимиз тинч бўлсин!\nЯқинда пойтахтимиз Душанбе шаҳрига Ўзбекистон Халқ артисти Ортиқ Отажонов ва ёш хонанда Улуғбек Отажоновлар концерт дастури билан ташриф буюрди. Ушбу тадбирда ҳам, асосан, халқларимиз ўртасидаги завол билмас дўстлик ҳақида тароналар янгради...\nМашрабхон ҚАЛАНДАРОВ, санъаткор.\nМахсус «Халқ овози» учун.\nБугун: 27-11-2020 14:15:54


Расм манбаси : Sputnik Узбекистан\nМарказий банкнинг банклар фаолиятини тартибга солувчи бир қатор ҳужжатларига ўзгартиришлар ва қўшимча киритилди, деб ёзмоқда Norma.\nЯнги меъёрлар билан иқтисодий ночор корхоналарни уларнинг фаолиятини қайта тиклаш учун банкларга сотиш амалиётига барҳам берилди.\nИлгари бошқа шахсга кафолат бериш бош банкнинг кредит қўмитаси томонидан кўриб чиқилган ва бошқарув раисининг имзоси билан расмийлаштирилган. Филиалларга кафолат бериш тақиқланган эди.\nТижорат банклари томонидан банк кафолатларини бериш тартиби тўғрисидаги низомга киритилган ўзгартиришларга мувофиқ эндиликда кредит қўмитаси розилик бергандан сўнг ва кредит сиёсатида кўрсатилган кафолат беришнинг лимитлари доирасида филиалларга ҳам кафолат беришга рухсат этилди.\nБерилган кафолатларнинг тўғри юритилиши учун жавобгарлик бошқарув раиси зиммасига юклатилди, уларнинг ўзи эса «Давлат белгиси» ДИЧБнинг ҳимояланган бланкларида расмийлаштирилади.\nБанкка алоқадор бўлган шахслар билан тузиладиган битимлар тўғрисидаги низомга тегишли ўзгартиришлар киритилди.\nБиринчидан, банкка алоқадор бўлган шахсларга тўғри келувчи таваккалчиликнинг энг юқори даражасини ҳисоблашда эндиликда банкка алоқадор бўлган шахснинг кредитловчи банкда депозитлар билан таъминланган кредитлари ҳисобга олинмайди.\nЭслатиб ўтамиз, банк билан алоқадор шахсларнинг рўйхати «Банклар ва банк фаолияти тўғрисида»ги қонуннинг 26-моддасида келтирилган. Банкка алоқадор бўлган битта шахсга тўғри келувчи таваккалчиликнинг энг юқори даражаси эса банк биринчи даражали капиталининг 25 фоизидан ошмаслиги лозим (умуман олганда барча алоқадор шахсларга – 100 фоиз).\nИккинчидан, банк билан алоқадор шахсларни молиялаштиришда кредитлар таъминотига қўйиладиган талаблар қуйидагича пасайтирилди:\n• таъминот сифатида миллий валютада депозит қўйилганда – кредит суммасининг камида 100 фоизи;\n• таъминот сифатида хорижий валютада депозит қўйилганда – кредит суммасининг камида 105 фоизи;\n• таъминот сифатида давлат қимматли қоғозлари қўйилганда – кредит суммасининг камида 125 фоизи;\n• таъминотнинг бошқа турлари қўйилганда – кредит суммасининг камида 130 фоизи.\nЭслатиб ўтамиз, илгари депозитлар кредитни 130 фоиз таъминлаши керак бўлган.\nБанклар учун илгари амал қилган қимматли қоғозларни сотиб олиш (давлатникидан ташқари), юридик шахсларнинг устав капиталида улушли иштирок этиш, шунингдек улар билан муносабатлардаги таваккалчиликлар бўйича чекловлар қайта тикланди.\nЎзгартириш ва қўшимчалар 2018 йил 6 сентябрдан кучга кирди.\n2018-09-13 14:50:57 | 929 | 0 |\n2019-02-11 20:29:13 859 0\n2018-11-04 16:33:12 844 0\n“Чашмаи Аюб” ёдгорлиги пештоқидан кошин бўлагини кўчириб, чет элга сотиб юборган жиноий гуруҳга суд ҳукми ўқилди\n2018-11-30 16:26:52 907 0\nГулнора Каримова уй қамоғидан умумий тартибли колонияга ўтказилди\n2019-03-06 12:21:59 903 0


ТЕЛЕБОШЛОВЧИ ЖОНЛИ ЭФИРДА СЕВГАН ЁРИНИНГ ҚЎЛИНИ СЎРАДИ (ВИДЕО)\nДобавлено: 12.08.2017, 11:00\nРоссиянинг “Звезда» телеканали “Новости дня” кўрсатуви бошловчиси Денис Кочанов кўрсатув якунида, жонли эфир вақтида ўзининг севган ёрига турмушга чиқиш таклифини билдириб, унинг қўлини сўради, деб хабар берди Tengrinews.kz нашри.\n“Мен бугун жонли эфирда бутун мамлакатга ўз севган ёримга таклиф билдирмоқчиман, ишонаманки, у мени кўрмоқда. Степанова Маргарита, менга турмушга чиқасанми?”, деб сўраган Денис тиззасига ўтириб, узук солинган қутичани очган.\n“Жавобингни кутаман. Умид қиламанки, “Ҳа” деб жавоб берасан!”, деб қўшимча қилган бошловчи.\nДениснинг ёри уни узоқ куттириб ўтирмади ва унинг таклифига розилигини Instagram ижтимоий тармоғи орқали билдирди.


Хитойнинг C919 биринчи авиалайнери тезлик синовларидан ўтди » Ўзбекистон янгиликлари – Zamin.uz\nХитойнинг C919 биринчи авиалайнери тезлик синовларидан ўтди\n17 апрель 2017, 10:32\nХитойнинг биричи миллий йўловчи авиалайнери C919 учиш-қўниш йўлагида тезлик синовларидан муваффақиятли ўтди, деб ёзади "Кун.уз" нашри.\nХабар қилинишича, бу шундай турдаги авиалайнер учун биринчи тажриба бўлди. У якшанба куни Шанҳайдаги Пудун аэропорти учиш-қўниш йўлагида ўтказилган. Таъкидланишича, бундай синовлар ҳаво кемасининг тажрибавий парвозидан аввалги сўнггиси бўлади.\nМарт ойи охирида C919 биринчи тажрибавий парвозга чиқишга техник жиҳатдан тайёрлиги маълум қилинганди. Бироқ экспертлар қурилмаларнинг электромагнит уйғунлашуви бўйича ишларни, шунингдек парвозга қадар руль синовлари якунига етказилмаган, деб ҳисоблашганди.\nМаълумот учун, C919 – Хитойнинг сиғими 158 иқтисод-синфдаги ўриндиққа эга биринчи магистраль авиалайнери лойиҳаси бўлиб, учиш масофаси 5,5 минг километрга тенг. Лойиҳа хорижий корхоналар ҳамда COMAC (Commercial Aircraft Corporation of China) иштирокида амалга оширилмоқда. Сўнгги маълумотларга кўра, COMAC 570 та самолётга буюртма олган. Ҳаммаси бўлиб эса 2 минг дона шундай авиалайнерни сотиш мўлжалланмоқда.\nЯнгиликлар » Дунё » Хитойнинг C919 биринчи авиалайнери тезлик синовларидан ўтди\n12:41 Дубайда ҳавода муаллақ турувчи биринчи минорани қуришмоқчи (фото)


Қашқадарёда 47 ёшли мактаб директори ўз жонига қасд қилди. Марҳум ўлимидан олдин хат ёзиб қолдирган (фото+видео) - 21 Сентября 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nСуббота, 2020-10-31, 10:08 PM\nГлавная / Bosh sahifa » 2020 » Сентябрь » 21 » Қашқадарёда 47 ёшли мактаб директори ўз жонига қасд қилди. Марҳум ўлимидан олдин хат ёзиб қолдирган (фото+видео)\nҚашқадарё вилоятининг Китоб туманидаги 13-умумий ўрта таълим мактабида жорий 31 август куни кўнгилсиз воқеа содир бўлди.\nМактаб директори Н.Т. нинг жасади мактаб ҳожатхонасида осилган ҳолда топилди. Воқеа тафсилотларини ўрганган «Nasafnews» мухбирининг айтишича, марҳумнинг яқинлари воқеа бўйича туман Халқ таълими бўлимини айбдор қилиб кўрсатмоқда.\nДиректорнинг тоғаси Латиф Эшқобиловнинг маълум қилишича жияни вафотидан олдин хат ёзиб қолдирган.\nДиректор ўз хатида "Ҳурматли устоз касбдошлар, ҳар қандай шароитда ҳам коррупцияга йўл қўйманг. Мактабда ўтирган ътўнкаларʼ ҳам қимирласин. Кимлигини билдингиз. Ўшаларга яратгандан инсоф тилаб қоламан. Халқ боласининг кўзини ўйманг. Сизлардан ҳам илтимос” – деган фикрларни билдирган.\nМактаб ўқитувчиси ва қорувули билан бўлган суҳбатда хат директор томонидан ёзилгани тасдиқланди. Қорувул воқеа бўйича фикр билдирар экан, мактаб жамоасида муҳит яхши эмаслигини айтди.\n– Шу куни тушлик пайтида директор мени туман халқ таълимига юборди,- дейди мактаб қоровули Ҳусниддин Эргашев. – Қоғозни олиб, бўлимнинг кадрлар бўлимига етказишимни айтди. Қоғозни кўрсам ариза экан. Шундан сўнг, туманга бордим. Энди бўлимга кираман деганимда ён қўшним менга телефон қилиб қолди. Ва у менга директор ўзини ҳожатхонага осиб қўйганини айтди. Уни стадионда ўйнаб юрган болалар кўриб қолган экан. Жамоада ўзаро келишмовчиликлар ҳам бўлган. Мактабда аввалги директордан буён раҳбарлар гуруҳ-гуруҳ бўлиб олган.\nМарҳумнинг опаси ва тоғаси ҳамма воқеага сабабчи сифатида туман халқ таълими бўлими масъуллари кўрсатмоқда. Уларнинг сўзларига кўра, марҳум қарзга ботиб кетган. Ўзини осиб қўйишига шу сабабчи бўлиши мумкин.\n– Укам ўлимидан бир кун олдин менга туман халқ таълими бўлими мудирига қишлоқ оқсоқолларини олиб борсам, берган бир ярим минг долларимни қайтариб берар эканми деб айтди,- дейди директорнинг опаси Барно Турдиева. – Мен унга бўлим мудири буни тан олмаслигини айтиб, ҳадемай карантин очилса Россияга ишлагани кетасан деб айтдим. Укамни қишлоқ аҳли сайлаб директор қилган. Аммо уни ишга киришида туман халқ таълими бўлимига ҳаммадан қарз олиб, бир ярим минг доллар йиғиб берганмиз. Укам қарзларини тўлолмай, мактабни камоматини тўлайман деб, ўз жонига қасд қилди. Бунга 100 фоиз тинимсиз пул йиғган туман халқ таълими бўлими айбдор.\nМарҳумнинг устози, айни пайтда мактабда рустили фанидан дарс берувчи Маҳорат Шукруллаеванинг айтишича, мактабнинг ҳамма юки директор зиммасига тушган. У ҳатто бир неча бор ўқитувчилардан мактабнинг қарзини тўлаш учун ёрдам сўраган.\n-Марҳум директорни ўқувчилик давридан биламан, устози бўлганман,- дейди Маҳорат Шукруллаева. – Бирга ишлаганмиз, ўзини жонкуярлиги билан ажралиб турар эди. Меҳрибон инсон ва ота эди. Устозларини қадрлайдиган одам эди. Мактабни юкини кўпроқ бир ўзи тортарди. Ҳар бир масъулнинг ўзини вазифаси бўлади. Кўпроқ вазифа эса директор бўйнида эди. Юқори ташкилотлардан топшириқ бўлган вақтларга пул йиғиш керак деб айтилган. Кимдир орқага тортади. Ноилож бўлгандан кейин ўзини маблағларини ишлатарди. Кимдандир олиб , кимдандир беришга мажбур бўлган. Моддий томондан бора-бора бу етишмовчиликка олиб келган.\nМарҳумнинг турмуш ўртоғи эри спиртли ичимликлар истеъмол қилмаслигини, воқеа содир бўлган кун тонгда кайфияти яхши бўлганини айтар экан, «бугундан ўзгараман, мактабни ўзгартираман» – деган фикрларни билдирганини маълум қилди.\nКатегория: YANGILIKLAR / ЯНГИЛИКЛАР / HABARLAR / AXBOROT | Просмотров: 140 | Добавил: #uznews, #newsuz, #Yangiliklar, #news, #новости, #Yangilik, #habarlar, #ahborot, #xabarlar | Рейтинг: 0.0/0


АЖДОДЛАР ДАҲОСИНИНГ БЕБАҲО МЕРОСИ\nКўҳна ва боқий Бухоро шаҳридаги асрлар шиддатига бўй бермай, тарих талотумларидан соғ-омон ўтиб келаётган бетакрор меморий обидалар таърифига нисбатан ана шундай сўзларни қўллагим келди...\nБухоро ҳақида сўз кетганда, «Шариф шаҳар», «кўҳна қалъа», «муборак ислом динига қувват берувчи жой» маъносидаги таърифу тавсифлар ёдга тушса, кўз олдингизда бир неча асрлик миноралар, мақбара-ю мадрасалар, шаҳар ичидаги шаҳар бўлмиш ердан 16-20 метр сунъий кўтарилган тепаликда жойлашган муҳташам Арк қалъаси, Лабиҳовуз ҳамда кўплаб зиёратгоҳлар намоён бўлади. Уларнинг ҳар бири ўзига хос бир тарих. Ҳар бири ҳақида узоқ тўхталиш мумкин. Ҳар бир меъморий обида қурилишидан тортиб жило берилишигача мураккаб, аммо ғоятда моҳирлик билан амалга оширилган нодир архитектура намунасини ўзида мужассам этган. Бу аждодларимизнинг бунёдкорлигидан, яратувчанлигидан, қудрати-ю, ўткир дид ва салоҳият соҳиби бўлганликларидан далолат.\nБухоро номи дастлаб IX асрда тарихчи Наршахий томонидан зикр этилган. Тарихчилар, тилшуносларнинг фикрига кўра, Бухоро сўзи санскритча «вихара» сўзидан келиб чиққан бўлиб, «қалъа» деган маънони билдиради. Шаҳардаги қатор тарихий иншоотлар ЮНEСКОнинг «Бутунжаҳон маданий мерослари рўйхати»га киритилган.\nБухоро шаҳрида ўтказилган инновацияларни оммалаштиришга бағишланган ҳарбий илмийамалий анжуманга ташриф буюрган ҳарбий хизматчилар кўҳна ва боқий шаҳарнинг қадимий ёдгорликлари бўйлаб экскурсия қилишаркан, тарих билан юзма-юз келгандек бўлишди.\nX асрга оид Исмоил Сомоний мақбараси. Бу тарихий обида Исмоил Сомоний ҳукми билан бунёд этилган. Исмоил Сомоний Бухорода Сомонийлар давлатига асос солган йирик сиёсий арбоб ҳисобланади. У 848 милодий йилда Бухоро шаҳрида туғилган, 874 йилда сомонийларнинг Бухородаги ноиби, 888 йилдан эса бутун Мовароуннаҳрга ҳукмдор бўлган. 900 йилда Мовароуннаҳр ва Хуросон унинг қўл остига бирлаштирилган.\nЙўл-йўлакай Чашмаи Айюб зиёратгоҳидан ўтиб, кўҳна Арк қалъасига яқинлашдик.\n– «Бухорода Арк қалъасининг барпо этилиши Эрон подшоси ва турк аёлининг фарзанди Сиёвуш номи билан боғлиқдир. Маълумотларда келтирилишича, Сиёвуш афсонавий туркий ҳукмдор Афросиёбдан енгилгач, шу ерда – Зарафшон дарёсининг қуйи ирмоқларидан бирининг соҳилида тўхтаган ва шаҳарнинг яратилишига асос солган. Сиёвуш Афросиёб томонидан ўлдирилгач, Бухоронинг шарқий дарвозаси ёнига кўмилган, деган ривоятлар бор», – экскурсоводнинг ушбу сўзлари барчани хаёлан олисларга олиб кетди. Улуғ ҳукмдор Афросиёб билан боғлиқ яна бир қизиқарли маълумотни бошқаларга ҳам улашгим келди-да, экскурсоводга, «Ўз даврида Оврупо қитъасига юриш қилган ва рақибларини номиёқ зир титратган туркий ҳукмдор Атилла Афросиёбга ким бўлган?» – дея савол бердим. Экскурсовод бу саволга саёҳатимиз якунида батафсил жавоб беришини айтиб, бизни қалъа ичига бошлади. Бироқ саволнинг жавобига, аниқроғи, аждодларимизнинг мислсиз жасоратини билишга қизиққан ҳарбий хизматчилар менинг атрофимни ўраб олишди. Уларга Атилланинг ким бўлгани, кўҳна қитъага қилган юриши-ю, эришган ғалабалари ҳақидаги маълумотлар «Ватанпарвар» газетасида чоп этилганини, хоҳласа бемалол газетанинг www.mv-vatanparvar.uz сайтидан қидириб топиб ўқишлари мумкинлигини айтдим. Менимча, гапириб берганимдан кўра ўзлари топиб ўқиганлари маъқулроқдек кўринди.\nАрк қалъаси ҳам энг кўҳна маданий мерос объектларидан. У қадимда Бухоро шаҳрининг маркази ҳисобланган ва ҳукмдорларнинг қароргоҳи шу ерда жойлашган. Арк қалъасида Рудакий, Фирдавсий, Абу Али ибн Сино, Форобий сингари улуғ мутафаккирлар яшаб ижод қилганлар. Арк милодий аср бошларида қурила бошланиб, XVI асрда Шайбонийлар сулоласи даврида яхлит ансамбль ҳолига келган.\nВатан ҳимоячилари Аркнинг ичида жойлашган моддий ва маънавий мерос намуналари билан танишгач, Қорахонийлар давлатининг Мовароуннаҳрдаги амири Арслон Буғрохон ҳукми билан 1127 йилда уста Бақо исмли бинокор томонидан бунёд этилган Минораи калонни бориб кўришди. Минора Бухоронинг ҳамма томонидан кўриниб туради. Тунда минора тепасидаги қасабадан таралаётган ёғдулар маёқдек товланиб, янаям мўъжазроқ қиёфа касб этади.\nУнинг ёнидаги Масжиди калон ҳам узоқ асрлик тарихи ва тутган ўрнига кўра маълуму машҳур. Жумладан, Чингизхоннинг Бухорони истило қилишидаги ушбу масжид билан боғлиқ воқеалар ўқувчилар қалбини ларзага солади...\nАлбатта, биргина мақолада ушбу кўҳна шаҳар ҳақидаги барча маълумотларни жамлаб олиб бўлмайди. Асосий мақсад, ҳарбий хизматчиларимизнинг ўз Ватанимиз тарихини ва аждодларимиз меросини чуқур англашига кўмаклашиш, Ватан озодлиги, тинчлиги, фаровон ҳаёт учун фидокорона хизмат қилишга руҳлантиришдир. Ҳарбий хизматчиларда ватанпарварлик ва миллий ғурур туйғуларини шакллантириш ва мустаҳкамлаш, уларни она Ватанимизнинг моддий ва маънавий бойликларидан фахрланиш, шарафли хизматлари замирида ушбу бебаҳо бойликларни келгуси авлодларга ҳам етказишдек устувор мақсад мужассамлигини англатишда асрлар силсиласига дош бериб келаётган бу каби меъморий ёдгорлик мажмуалари, зиёратгоҳ ва қадамжолар ҳамда бошқа осори атиқаларнинг ўрни катта, десак, хато қилмаймиз.


Самарқанддаги жиноят ишлари бўйича судларда 13 нафар шахс оқланган - zarnews.uz\nБу ҳақда бугун вилоят Матбуот уйида бўлиб ўтган брифингда жиноят ишлари бўйича вилоят суди раиси О.Ҳайитов айтиб ўтди.\nҚайд этилишича, жорий йилнинг 9 ойида жиноят ишлари бўйича вилоят, туман (шаҳар) судлари томонидан 2675 (2019 йилнинг шу даврида 2664) нафар шахсга нисбатан 2146 та жиноят ишлари кўриб тамомланган. Шундан 606 нафар шахсга нисбатан юритилган 553 та иш тугатилган.\nСудлар томонидан кўрилган жиноят ишлари бўйича 239 нафар шахс суд залидан қамоқдан озод қилинган. Шунингдек, 531 та жиноят иши тарафларнинг ярашганликлари муносабати билан ЖКнинг 66-1-моддасига асосан тугатилиб, 574 нафар шахс жиноий жавобгарликдан озод қилинган.\nҲисобот даврида кўриб тамомланган 4284 та материаллар бўйича ички ишлар органлари пробация хизмати тақдимномалари асосида 1971 нафар шахс жазони ўташдан муддатидан илгари шартли озод қилиниб, 316 нафар шахснинг жазоси енгилроғи билан алмаштирилган.\nЖазони ижро этиш манзил колонияларидан 339 нафар шахслар тайинланган жазони ўташдан муддатидан илгари шартли ва жазо енгилроғига алмаштирилиб, қамоқдан озод қилинди.\nТаҳлил қилинаётган даврда 507 нафар шахсга нисбатан қамоққа олиш тарзидаги эҳтиёт чорасини қўллаш ҳақида илтимосномаларнинг 505 таси қаноатлантирилган ва 2 таси рад қилинган.\nВилоят судларининг барча инстанцияларида 13 та жиноят иши бўйича 13 нафар шахс оқланган.


Австрия ўз чегараларини қўриқловчи аскарлар сонини оширади\n17:11 / 14.09.2015\nАвстрия канцлери Вернер Файман мамлакат чегараларини қўриқлаш чоралари кучайтирилишини маълум қилди.\nУнинг сўзларига кўра, яқин вақт ичида чегарадаги полициячиларга ёрдам бериши учун яна 2 минг нафар аскар тайёрланиб, жанубга жўнатилади.\nЎз навбатида вице-канцлер Райнхольд Миттерленер бу чорани тўла қўллаб-қувватлашини маълум қилган.\n"Агар Германия чегараларида назоратни кучайтирадиган бўлса, Австрия ҳам шу йўлдан боради. Қочқинларнинг асосий қисми бир неча кундан кейин Венгрия орқали эмас, Словакия, Словения ва Хорватия орқали юришни бошлаши мумкин. Биз бунга тайёрланаяпмиз", дейди у.\n13 сентябрь куни Германия Австрия билан чегарасида паспортларни текшириш жараёнини қатъийлаштирганди. Бундан мақсад Германия ҳудудига "Болқон йўли" орқали кириб келаётган муҳожирлар оқимини қисқартириш ҳисобланади.


Анзур Исмоилов терма жамоа сафида 100-учрашувини ўтказди / CHAMPIONAT.asia\n05:50ЕЧЛ. "Барселона" - "Наполи" 3:1 2 05:45ЕЧЛ. "Бавария" - "Челси" 4:1 0 05:40РПЛ. "Тамбов" - "Ростов" 0:1 1 02:17ЕЧЛ. Чорак финалнинг барча жуфтликлари маълум бўлди 41 02:10Olamsport: Ўзбек боксчисига қарши жанг ҳақида фикр билдирган спортчи, Хабибнинг энг хавфли рақиби 0 02:05ЕЧЛ. Лэмпарднинг "Челси"си антирекорд ўрнатди 13 02:00ЕЧЛ. "Барселона" "Наполи" устидан ишончли ғалабага эришди ва кейинги босқичда "Бавария" билан тўқнашади 276 01:53Буффон: "Омад, Андреа!" 2 01:52ЕЧЛ. "Бавария" "Челси"ни тор-мор этган ҳолда чорак финалга йўл олди 36 01:42Месси Бенземага етиб олди. Улардан олдинда фақат Рауль бор 6 01:21ЕЧЛ. Левандовски қаторасига 7-ўйинда гол урди. Бунга қадар фақат 3 киши бу ишни уддалаган эди 10 00:57Мюллер Ламнинг рекордини такрорлади 2 00:40Роналду: "Хулоса чиқариш, хатолар устида ишлаш пайти келди" 16 00:24ПСЖ Винисиусга қизиқмоқда. Вингер "Реал"даги ҳолатидан норози 5 23:57"Тоттенхэм" Бэйлни қайтариш устида ишлаяпти 2\nАнзур Исмоилов терма жамоа сафида 100-учрашувини ўтказди\nТеглар : Ўзбекистон МТЖАнзур Исмоилов\nХитой билан кечган ўйинда вакилларимиз 1:0 ҳисобида ғолиб бўлишди.\nШуни айтиш лозим, бу ўйин тажрибали ҳимоячи Анзур Исмоилов учун миллий терма жамоадаги 100-учрашув бўлди. Маълумот учун, Ўзбекистон терма жамоасида ҳозирча 100та ва ундан кўп ўйин ўтказган футболчилар сони уч нафарни ташкил этарди. Булар - Тимур Кападзе, Сервер Жепаров ва Игнатий Нестеров.\nАнзур Исмоилов терма жамоадаги дебютини 2007 йил 2 июль куни Ироқ терма жамоасига қарши ўтказган. Ўшанда жамоамиз 2:0 ҳисобида зафар қучганди.\nАгар йилма йил оладиган бўлсак, Анзур 2007 йил 3та, 2008 йил 9та, 2009 йил 8та, 2010 йил 7та, 2011 йил 8та, 2012 йил 8та, 2013 йил 12та, 2014 йил 7та, 2015 йил 13та, 2016 йил 8та, 2017 йил 5та, 2018 йил 7та ва бу йил ҳисобидан ҳозирча 5та ўйинда майдонга тушди. Эслатиб ўтамиз, бунда расмий ўйинлар билан биргаликда ФИФА кунлари ўтказилган ўртоқлик учрашувлари ҳам ҳисобга олинган.\nЎзбекистон МТЖ. 7 август кунги машғулотлар, Ўткир Юсуповдан супер сейв 12\nЎзбекистон МТЖ. Ойбек Бозоров "калтакланган" машғулотлардан ГАЛЕРЕЯ 24


Айвар Калве. Харсанг юмалатиш осонми? (ҳикоя) | www.ziyouz.uz\nБош саҳифа Жаҳон насри онлайн антологиясиАйвар Калве (1937; Латвия)Айвар Калве. Харсанг юмалатиш осонми? (ҳикоя)\n— Маҳкам ушла!\n— Пишанг сурилиб, чиқиб кетяпти!\n— Ушлагин, деяпман!\n— Мадорим йўқ, сирпаняпти, э-эҳ!\n— Тўхта, Малвина, мен қўлларим билан…\n— Эҳтиёт бўл, ҳой, жиннивой, бармоқларим тош тагида қолди! Нам майсага ётмагин… Мисрангни қўйиб юбораман!\n— Бу аҳволда тошни тушга қадар манзилига юмалатиб боролмаймиз!\n— Мисрангни бекорга қўйиб юбординг-да, Малвина, — Вилис ўрнидан тураётиб, ҳорғинлик билан деди.\n— Сен, Вилик, ўз кучингга ишониб ишга киришсанг яхши бўлар эди. Жойингга ўтиргин-да, тошни қаёққа юмалатиб юбориш хусусида обдон ўйлаб кўргин.\n— Қаёққа, қаёққа, — Вилиснинг жаҳли чиқди. — Унинг жойи ҳаммомнинг ортида.\n— Ў-ўҳ, шунчалик узоққа юмалатиб бориш керак экан-да?!\n— Агар оғир бўлса, айтгин.\n— Бу аҳволда тош юмалатишдан воз кечишим ҳеч гапмас!\n— Дарров хафа бўлдингми? — сўради Вилис ҳансираганича.\n— Мен шунчаки сенинг ўжарлигингга таажжубланаман. Ўжарлик бобида қари такадан бир тукинг ҳам кам эмас. Соқолинг ерга тегай дейди, энди бўлса, тош юмалатишга қарор қилибсан.\n— Топган сўзингни қарагин-а, така эмиш!\n— Хўш, така бўлмасанг кимсан?\n— Бақирма, Малвина, — хотиржамлик билан деди Вилис.\n— Ҳалиям бақираётганим йўқ! — Малвина зардаси қайнаб деди. — Хўроз қичқирмасдан ўрнимиздан турдик. Ёлчитиб нонушта ҳам қилмадик. Эрталабданоқ тош юмалатишга киришдик. Бунақа воқеа ҳали ҳеч қаерда юз бермаган, Вилис.\n— Нонушта масаласида ёлғон гапиряпсан. Ахир, ўзинг тухумни чарви ёғига қўшиб қовурдинг-ку? Устига-устак, қовурдоқнинг ярмини паққос туширдинг. Балки меникида егани ҳеч вақо йўқ, демоқчидирсан?\n— Ҳай, йўғ-ей, мен бошқа масала хусусида гапирмоқчи эдим…\n— Ана шунақа гаплар, оғзингга тўғри келган гапни қайтармасдан минғирлайверасан. Худо хотин зотига нечун тил ато этган? Сафсата сотиш учун. Энди тошни нари юмалатамиз. Шунча дам олганимиз етар?!\n— Сен, Вилик, нима бўлганда ҳам қонхўрсан. Мени қийнаб ўлдирмоқчисан. Агар билганимда эди, ўла қолсам ҳам сенга турмушга чиқмасдим.\n— Агар менга турмушга чиқмаганингда, ўзингнинг парти кетиб, шарти қолган кулбангда, сомон тўлдирилган қоп устига чиқиб олиб, хуррак отардинг.\n— Кулба деяпсанми? Менинг уйим сеникидан ўлса ўлиги ортиқ. Кўрмаяпсанми? Уйингнинг ҳамма гўшаларидаги тахталар чириб битган. Ошхонангдаги полни ҳам путури кетган. Ўчоқ ёнида ош-овқат қилгани турганимда оёқларим совуқда акашак бўлиб қолди.\n— Сен менинг уйимга тил тегизма!\n— Тўғри гап туққанингга ёқмас, деб шуни айтадилар-да?! Ёқмайди, тўғрими?\n— Пастдаги икки чорчўпни аллақачон алмаштириш фурсати етиб келган, буни инкор этмайман. Фридис ёрдам бераман деганди. Мен ғўлаларни ҳам тайёрлаб қўйганман, хоҳласанг, кўрсатишим мумкин.\n— Нима, мен ғўлаларни бошимга урармидим? Улар ҳақида қанча гапириш мумкин, ахир?!\n— Бунақа ғўлаларни кундуз куни чироқ ёқиб тополмайсан. Биласанми, ана шу ғўлалар учун одамлар менга катта пул ваъда қилишганди.\n— Модомики шундай экан, уларни сотавермайсанми?\n— Менга пул керакмас, менда ҳамма нарса етарли. Ғўлалар эса уй учун зарур бўлиши турган гап.\n— Сенинг нурашига бир баҳя қолган кулбанг билан андармон бўлиш учун Фридиснинг вақти бор, деб ўйлайсанми?\n— Фридис фақат уйнинг бурчагини кўтарса кифоя. Чириган хариларни ўзим суғуриб олавераман.\n— Сенинг кулбанг бунга бардош беролмайди, деб қўрқаман-да, Вилис. Вақтинча менинг уйимда яшашинг учун илтимос қилишингга тўғри келади.\n— Балки харсангни юмалатармиз? — ботинмай таклиф қилди Вилис.\n— Илоҳо, бу харсангнинг оти ўчсин!\n— Тўхта, аввал мен юмалатаман. Шундай. Энди ушлаб тургин. Пишангни қўлингга олгин. Ушлаб туришга кучинг етадими?\n— Кучим етади.\n— Энди ушлаб тургин. Мен ерга янада чуқурроқ суқиш учун понамнинг учини ўткирлайман…\n— Нима, ақлдан оздингми?\n— Бўпти. Харсангни шу туришида юмалатамиз. Қани, аҳиллик билан ишга киришдик. Бир, икки, уч! Ҳой, нега харсангни жўякка ағдармоқдасан?\n— Тошни жўякка сен ағдармоқдасан. Билдингми?\n— Ҳозироқ қўлларим билан ишга киришаман… Малвина, ҳарҳолда сен нечоғли каллаварамсан-а!\n— Тилингни тишла, битта бақиришинг етмай турганди менга.\n— Харсанг гулзорга ағанаб кетди, — деди Вилис таъби тирриқ бўлиб. — Энди биргина пишанг билан иш битиролмайсан.\n— Қани эди кўзларим шу лаънати харсангни кўрмаса!\n— Жим бўлгин. Тошни жўяклардан қандай қилиб чиқариб олиш хусусида мулоҳаза юритиб кўриш лозим… Балки узунроқ пишанг излаб топиш керакдир ёки бошқа бирон-бир нарса қўйиш керакдир?\n— Омборхонамни бориб кўрай-чи, ҳали замон у ерда араванинг янги шотисини кўргандим.\n— Мен бу харсангга қайтиб қўл текизмайман. Бу аҳволда бутун ичак-чавоғимдан ажралишим ҳеч гапмас.\n— Малвина, нима, биз тошни ҳовли ўртасида шу аҳволда қолдирамизми?\n— Харсангни жўяк бўйлаб юмалатмаслик керак эди. Сенга айтдим-ку, ҳай, қари така, шу ишга қўл урмагин деб.\n— Сен ҳамиша мендан кўра ақллироқсан…\n— Мана, сендан кўра ақллироқман ҳам. Фридис тракторда келаман, харсангни занжир билан боғлайман, кейин уни истаган жойингга олиб бориб ташлайман, деб айтди-ку?!\n— Йўқ-ку, у, Малвина. Қаёқларда қолиб кетди экан-а?\n— Гапингни қара-ю. Гўё билмайдигандай гапирасан. Ғаллани экиб бўлиб, боши оққан томонга жуфтакни ростлаб қолган у.\n— Ўзи ичмас эди. Одамлар ялиниб кўндиришган. Сенинг дўконда ишлайдиган дугоналаринг биргина Фридисни эмас, ҳар қандай бўрини ҳам тузоққа илинтиришади.\n— Менинг дугоналарим шунақа, — Малвина гап билан узиб олди.\n— Ақлимга сиғмайди — сенга нега керак бўлиб қолдим, ўша дугоналаринг билан давру даврон суриб ўтиравермасмидинг? — Вилис сўзида давом этиб деди. — Афтидан, кўнглинг ёнингда бирон-бир одам бўлишини истаб қолгандир. Ўша одам билан тўйгунча суҳбатлашиш, уни парваришлаш ҳисси…\n— Балки, ростдан ҳам бундай хоҳишларни кўнглим тусаб қолгандир. Бироқ сенинг қанақа разил одам эканлигингни энди тушуниб етдим. Ёлғиз яшашимнинг нимаси ёмон эди? Тонг саҳарлаб уйқудан турасан, сигирни соғасан, сутни бидонга қуясан, вассалом. Кейин эркин қуш янглиғ кўнглинг тусаганича парвоз қилиб юраверасан.\n— Ўргилдим, сендақа эркин қушдан. Яхшиси, харсангга ўтиргин-да, ҳордиқ чиқаргин.\n— Мен-а? Яйдоқ харсангга-я?!\n— Мана, тагингга менинг пиджагимни тўшагин.\n— Тумов бўлиб қоласан, Вилик, тонг рутубатли.\n— Мени тумов бўлади, деб ўйлайсанми? Умримда тумов бўлмасман…\n— Мақтангин-а, мақтангин.\n— Ишонмайсанми? Ўтган декабрнинг қор-қировли кунида қудуқ ёнида ювингандим!\n— Ўт ёқиб, сув иситишга эринардинг. Шунинг учун мудом ювинмасдан юрардинг-да. Дуппа-дуруст эркакнинг бақо оламига рихлат қилаётганлигини кўриб, ҳар қандай одам ҳам ачиниб кетарди.\n— Сендай раҳмдил аёлдан юз айландим, — гап қайтарди Вилис. — Бунақалардан қанча узоқ юрсанг, шунча яхши…\n—Хўш, нега энди? Афтидан, бўйдоқ юриш жонингга тегиб кетган бўлса керак. Яна гапирасан.\n— Нима, бунга мен айбдорманми?\n— Йўқ, албатта, Вилис. Менинг ўзимда-чи? Ҳар бир хонамда биттадан тирик жон яшар эди… Мана энди, ҳеч ким йўқ, — Малва андуҳ билан “уҳ” тортди.\n— Менинг қариндош-уруғларимнинг ҳаммаси етти қават ер остида ётишипти, — Вилис пича сукут сақлади-да, деди. — Қаёққа шошиламиз?\n— Эшитяпсанми, Вилик, какку сайради!\n— Қулоғим бироз оғирроқ. Какку сайради, дедингми? Илгари бу қушлар қайинзорларда тез-тез каккулашарди.\n— Бунисининг сайраши, афтидан, узоқдан келмоқда.\n— Мен ҳам айтяпман-ку, узоқда сайраяпти. Қайинзорда сайраганида эшитган бўлур эдим. Илгари гоҳо уларнинг сайрашидан бутун ҳовли оҳангга тўлиб кетарди.\n— Топган гапингни қара-ю, — Малвинанинг жаҳли чиқди. — Нуқул илгари, илгари! Нима, илгари бу қушлар ҳозиргисидан йирикроқмиди? Сен, Вилик, яхшиси, қулоғингни тозалагин.\n— Сенинг сўзларингни яхши эшитяпман. Қани, харсангни жўяклардан чиқаришга бир уриниб кўрайлик-чи? Ахир уни шу аҳволда гулзорда қолдиролмаймиз-ку?!\nУлар ихраб-сихраганларича яна тошнинг атрофида куймаланиб қолишди.\n— Ётган жойида “қилт” этай демайди-я, лаънати, — ингради Малвина.\n— Пишангни қандай ушлаясан? Елканг билан итаргин.\n— Ўзинг итаргин!\n— Бир, икки, итардик! Ана, қарагин, уни жойидан силжитдик! Яна бир марта итарайлик! Бир, икки, итардик!\n— Оҳ, қани эди камроқ бақирсанг, кўпроқ фойда бўларди, — гап билан узиб олди Малвина.\n— Ниҳоят, тошни жўякдан чиқариб олдик. Мен сенга нима дегандим!\n— Ҳадеб унақа гердаявермагин. Девор устига қўниб олган хўрозимга ўхшаб.\n— Сен, яхшиси, ўғлинг келганида ана шу хўрозни сўйиб, шўрва қилгин.\n— Ё азиз-авлиёлар, бошингга урасанми, шу хўрозни?\n— Мен уни ўз қўлларим билан…\n— Хўрозсиз хўжалик хўжалик бўлармиди, Вилик. Сен, у бирон-бир жонзотсиз яшашнинг ҳавосини олгин. Сенга омборхонадаги темир-терсаклар орасида овора-абгашта бўлиш бўлса. Мен эса бундай қилолмайман.\n— Унга хўроз керак эмиш!\n— Бу йил жўжалар ҳам сотиб оламиз.\n— Бир ками шу эди… Қани, харсангни юмалатдик.\n— Бироз нафасимни ростлаб олай.\n— Бўпти. Пишангинг қани?\n— Жинни! Битта ўзинг юмалатмоқчимисан, тошни? Вилик, ёлғиз ўзингнинг ишлашингга йўл қўймайман!\n— Бу ёғи қиялик, ёлғиз ўзим ҳам эплай оламан.\n— Зўриқиб, шикаст топасан, Вилик, — деди Малвина шикоятомуз.\n— Хўроз эмиш… Оббо, қарагин-а…\n— Модомики биргаликда умргузаронлик қилмоқчи эканмиз, сигир сотиб олсак яхши бўларди, — деди Малвина.\n— Нима, ҳазиллашяпсанми?\n— Молхонанг бинойидай. Тўғри, ҳаммаёғини гўнг босиб кетган. Биз уни марказга сотамиз. Жон-жон деб харид қилишади.\n— Ҳа-да. Сен, Вилик, бамисоли Ойдан оёғи шалвираб тушгандайсан. Ҳозир гўнгнинг нархи жа баландлашиб кетган. Шу чоққача уч нафар харидор менга учрашиб: “Гўнг сотмайсизми?” — деб сўради.\n— Афтидан, ўзинг дўконга кириб, ҳаммаёққа овозаю дарвоза қилган бўлсанг керак. Йўқса, улар сенинг молхонангда гўнг борлигини қаёқдан билишади?\n— Сенинг қандай яшаётганлигингни одамлар билишади, ҳа, билишади.\n— Нима, сенга сут камлик қиладими? Самс кеча идорада туриб, фермадан сут олиш мумкинлиги ҳақида сўзлади. “Кексаларнинг текин сут олишга ҳаққи бор”, — деди. Фақат ҳар ким ўзининг бидони билан келса кифоя эмиш.\n— Унинг сутини кўнглим тортмайди!\n— Нега ҳадеб уни ғийбат қилаверасан!\n— Икковингиз ҳам темир ҳайкалдан бир туки кам эмассиз. Мен эса сигирсиз яшай олмайман.\n— Модомики шундай экан, нега уни сотдинг? Нима, ўғлингга пул зарур бўлиб қолдими?\n— Тушунмайман, нега яшаш учун сеникига кўчиб ўтдим, ўзи?\n— Бўпти, Малвина, шунча мижғовланганинг етар, — Вилис томоғини бир қириб олди-да, деди: — Яна бироз ғайрат қилайлик, қарабсанки, харсангни ҳовлидан юмалатиб ўтказамиз.\nҚайинзорда какку сайради. Уй узра сўфитўрғайлар чаппор уриб парвоз қилишмоқда эди. Икки нафар кекса одам улкан харсанг ёнида ихраб-сихраб куймаланганларича, уни ҳовли бўйлаб борган сари нари юмалатишарди. Харсанг эса оғир гурсиллаганича, у ёнидан-бу ёнига ағдариларди.\n— Буткул дармоним қолмади… — шикоят қилди Малвина.\n— Қарагин, агар инсон ақлни ишга солса, не-не муаммоларни ҳал этмайди, дейсан! — деди Вилис.\n— Кимга керак экан, бу ўтмас матоҳ?..\n— Чанқадим. Бориб қайин шарбатидан ичиб келай.\n— Ҳозир мавриди эмас, Вилик, ҳозир аъзойи баданимиз шунақа қизиганки.\n— Шу чоққача ҳали ҳеч ким қайин шарбати ичиб ўлмаган.\n— Вилик, мен билан баҳслашмагин.\n— Бўпти, яхши, хоҳламайсанми — керакмас. Чидаймиз.\n— Елкангга пиджагингни ташлаб олгин, шамол турди, — ғамхўрлик билан деди Малвина.\n— Мени ҳали кўкракдан чиқмаган гўдакдай ҳаммаёғимни ўраб-чирмамоқчи экансан-да.\n— Хўш, нима дейсан, Малвина?\n— Мен билан ёнма-ён ўтиргин.\n— Афандимисан? Йўлдан ўтиб бораётганлар кўриб қолишади, — хижолат чекиб деди Вилис.\n— Хўш, нима бўпти? Кимдан яширинамиз?\n— Жиннилик қилма, Малвина.\n— Бизнинг нечоғли аҳил яшаётганимизни ҳамма кўрсин.\n— Шусиз ҳам одамлар тўйимизда роса яйрашди…\n— Тўйимиз нечоғли яхши ўтди-а, тўғрими, Вилик? Шу… шу… умримнинг охиригача миннатдор бўламан…\n— Малвина, кўзёши тўкиш не ҳожат?\n— Нечоғли бахтли эканлигимни тушунмайсан! Айтгин-чи, не сабабдан ҳамма-ҳамма нарса фақат ёшлар учун? Вилик, хўш, келгин бу ёққа…\n— Қандайдир анқов-лакаловсан-да.\n— Бунақа демагин!\n— Харсанг устига иккаламиз сиғмаймиз.\n— Агар бир-биримизга зичроқ қапишиб олсак… Ана, кўрдингми? Қўлингни елкамга ташлаб олгин. Энди сукут сақлаймиз… Эшитяпсанми — баҳор… Қизқушлар сайрашмоқда! Ҳар бир дўнгликда бир жуфт қизқуш.\n— Андак карман.\n— Ўзингни карликка солма, Вилик.\n— Сен нимадир демоқчимидинг?\n— Агар шунчалик хоҳишинг бор экан, у ҳолда сигир ҳам сотиб олиш мумкин… Менинг омборхонамда бинойидай ўроқ машинаси турипти. Ўзим йиққанман. Ўтган йил ёзида савхоз учун трактор киролмайдиган ҳамма хилват гўшаларни ана шу машинам билан ўриб ташладим.\n— Вилик, ахир мен ёлғиз сутнигина назарда тутганим йўқ…\n— У ҳолда сигир, нима, газагингга дори бўлармиди?\n— Молхонада бирон-бир ҳайвон туришига ўрганганман… молхонага бориш керак. Иннайкейин… Нега энди ўрнингдан туриб кетдинг-а, икковлашиб ишласак яхши эмасми?\n— Кимдир йўлдан ўтиб бормоқда.\n— Ўтса, ўтаверсин. Менга нима!\n— Малвина, бу аҳволда ҳали узоқ вақт салқинлашиб ўтирамизми? — тўнғиллади Вилис.\n— Нечоғли одамхўрсан-а. Лаънати экансан!\n— Бақирмагин. Бинойидай эшитиб турибман.\n— Кар чулчут.\n— Пишангни олгин, буниси сеники.\n— Йўқ, сеники. Меникини бергин.\n— Бўпти, яхши. Нима фарқи бор? Пишангларнинг қайси бири сеники, қайси бири меники эканлигини унутган бўлсанг керак.\n— Вилик, тошни қанчалик узоққа юмалатсак, у шунчалик катталашиб бормоқда.\n— Ёлғонни ҳам ямламай ютар экансан!\n— Мен билан қай йўсинда гаплашмоқчисан, Вилик!\n— Ўнг томондан киргин. Мана шундай. Энди мен. Шундай… Шундай… Бир, икки, юмалатдик! Пишангни синдириб қўймагин, тағин?\n— Бўпти. Яна бир марта. Ана шундай. Йўқ, йўқ, пишангни бошқа томондан суқиш керак эди. Наҳотки шунга ақлинг етмаса-а?\n— Асабийлашма, Вилик! Сигирингни бошимга урармидим? Шусиз ҳам ҳозир сени фалаж ўз исканжасига олади.\n— Тилингни тийсанг яхши бўларди! Харсангга қайси томонидан ёндашиш лозимлигини бир ўйлаб кўрай. Пишангни қаёққа сурмоқдасан?\nЧолу кампир ихраб-сихраганча, ҳансириб, харсангни юмалатишар, қушлар эса шундайгина уларнинг биқинлари тагида чуғурлашарди.\n— Вилик, харсанг нақ кўзимиз ўнгида катталашиб бораётганлигини наҳотки кўрмаётган бўлсанг!\n— Бўлар-бўлмас гапларни ўйлаб топишга устаси фаранг экансан!\n— Нимага зарур экан, бу харсанг?.. Унинг қаерда ётгани сен учун қандай аҳамиятга эга? Менинг қўлларимни қарагин, терак баргидек титрайди.\n— Малвина, яна озгина ғайрат қилайлик… Мана шундай! Бир, икки, юмалатдик! Қани, чуҳ жонивор.\n— Ҳадеб “чуҳ” деявермагин. Мен сенга байтал эмасман.\n—Малвина, яна озгина, — ялинди Вилик. — Манзилга етай деб қолдик.\n— Эҳ-ҳе, манзилга етишимиз учун ҳали қанча тер тўкишимизга тўғри келади.\n— Ҳовуздан нариёғига ишимиз осон кечади.\n— Яхшиси, мени мана шу ҳовузга чўктириб юборсанг бўларди. Тамом-вассалом. Ортиқчасига дармоним йўқ.\n— Пича дам олгин. Мен сенга гапиряпман — бундан бу ёғига иш осон кўчади.\n— Яхшиси, мени чўктириб юборгин!\n— Топган гапингни қара-ю!\n— Мени ҳаётида кам азоб-уқубат чеккан деб ўйласанг керак-да? Ўйлайсанки, биз қўл қовуштириб ўтирганмизда-а? Сен мени нима сабабдан бунчалар қийнаяпсан? —деди бироз ҳордиқ чиқарган Малвина бидирлаб.\n— Бўпти, таёқни ташлагин. Бир ўзим эплайман, — деди Вилис хафа бўлиб.\n— Таёқни қўлдан ташлаш хусусида ҳатто ўйлаб ҳам кўрмайман.\n— Кўрдик. Жа иззатталаб бўлиб кетибсан.\n— Мана энди қарагин — харсанг қандай тарвақайлаб ётибди.\n— Ахир у махсус ўтирғич-да.\n— Қўполлик қилмагин, Вилик.\n— Биз анави ботқоқликдан ўтиб олсак бас. У ёғига ишимиз сариёққа пичоқ суққандек осон кечади.\n— Сен даққиюнусдан қолган анави тракторингни ўт олдириб, Фридисга бориб келсанг яхши бўларди.\n— Модомики ваъдасига вафо қилмас экан, унинг башарасига тупурган бўлур эдим.\n— Чамаси, унутган. Ваъдаси бир қулоғидан кириб, иккинчисидан чиқиб кетган.\n— Фридис бунақа эркаклардан эмас. Қарагин, у далани қандай қойиллатиб шудгорлаган. Қараб кўз тўймайди. Мелиораторлар ҳаммаёқни ағдар-тўнтар қилиб ташлашганди, бўлмаса. У эса бутун далани силлиқлаб юборди.\n— Унга нима, асакаси кетармиди; тракторга ўтириб олади-да, рулни бошқараверади.\n— Сен ҳеч нарсани тушунмайсан, Малвина.\n— Албатта, анқов-лакалов бўлсак. Сизларга баравар келиш бизга йўл бўлсин… Мен ўзимнинг даламни ўзим шудгорладим. Менинг ёнимда яшаганингда эди, ҳаммасини кўрган бўлардинг.\n— Ёлғонни ҳам қотирар экансан.\n— Нима, сен мени шудгорлашни эплолмайди, деб ўйлайсанми?.. — Малвина ғазаб отига минди.\n— Омочни ким бошқариб борганди?\n— Шунақа гаплар: Вилик бошқариб борганди!\n— Мен ўз умримни иккинчи марта яшамаган бўлур эдим… Эҳ-ҳе, неча-неча йил белни майиштириб, жон койитиб меҳнат қилишга тўғри келди. Ҳатто эслашга юрак дов бермайди…\n— Ҳамма ҳам иккинчи марта яшамаган бўлур эди.\n— Гапирма, Вилик, нима бўлганда ҳам сиз, эркакларга осон.\n— Ҳар бир чумчуқ, Малвина, ўзига тегишли бўғот тагида ин қуради…\n— Нега пишангни ушлаб олдинг? Барибир ўрнимдан қўзғалмайман. Сен мени хоҳла, калтаклагин, хоҳла, сувга чўктириб юборгин — барибир ўрнимдан қўзғалмайман.\n— Малвина, жиннилик қилмагин.\n— Сенда кўз деган нарса анқога шафе бўлса керак. Кўрмаяпсанми, харсанг демаганинг ер бағрига ботиб кетибди. Энди уни икки дунёда ҳам чиқариб ололмайсан. Бу масалада мен, гарчи аёл бўлсам ҳам ақлим етиб турибди. Уни шу ерда ҳовуз ёнида қолдираверайлик.\n— Сигир сув ичгани бормоқчи бўлса, занжирга ўралиб қолади.\n— Нима бўпти? Уни занжирдан дарҳол халос этаман. Бунақа ишлар менга чўт эмас.\n— Малвина, мен бирон-бир ишни ярим йўлда қолдиришга одатланмаганман. На яйловда бир қўлтиқ пичан, на далада бошоқ қолдираман.\n— Қара-я, қулочингни нечоғли кенг ёйибсан. Ситамгар, золим экансан!\n— Бақирма, йўлда ўтиб бораётганлар эшитиб қолишади.\n— Эшитишсин. Сенинг қанақа одам эканлигингни билиб қўйишсин. Мен сенинг Самсинингга ҳам бораман-да, ҳаммасини сўзлаб бераман. Ишонмайсанми?\n— Котибнинг қабулига кириб бўпсан.\n— Нима, сен менинг оёқларимни пишанг билан уриб синдирармидинг? — Малвина қиқирлаб кулди. — Нега уни худди калтакка ўхшатиб сермайсан? Қўрқитмоқчимисан?\n— Сени қўрқитиш билан ишга солиш осон дейсанми?..\n— Нима деб ўйласанг ўйлайвергин, Вилик, мен қўрқоқларданман.\n— Ўзингни жинниликка солма, Малвина.\n— Мен оёқларим важидан қўрқаётганим йўқ; бошқа масала важидан чўчиётирман — бундай оғир меҳнатдан кейин иккимиздан биримиз яна ёлғиз қолмасак гўрга эди.\n— Туф-ей, сенга! — Вилис қалби тубидан туфлади.\n— Вилис, яхшиси, сен қушлар чуғурига қулоқ солгин. Шимол шамоллари бир ой муддатга узлуксиз эсади, улар эса пинагини ҳам бузмайди.\n— Ким ҳам уларнинг ҳалқумини бўғарди…\n— Чуғурчуқлар уясида ҳам жўжалари чийиллашади, тухумини барвақт очиб чиқишибди. Роса совуқда жунжикишса керак, бояқишлар. Уларга ичим ачийди.\n— Қорағат ва қулупнайни совуқ уриб кетди. Нўхат эса аёзга бардош берди. Икки кундан бери тонг отиш арафасида сув юзини муз қопламоқда. Ҳатто Фридис ўз тракторида далага чиқолмасдан қолди. Ҳаммаёқни булдуруқ қоплаб олди, — Вилис ҳар бир сўзни дона-дона қилиб талаффуз этарди. — Чамаси, бошқа ғўла топишга, уни харсанг тагига қўйишга тўғри келади, бу ерда биргина пишанг билан иш битириш қийин.\nМалвина бошини ёнбошлаб эгиб, сўфитўрғайнинг сайрашини тингларди. Ҳадемай Вилис қўлида кичкинагина палён билан қайтиб келди.\n— Мана бу ярайди.\n— Вилик, мен эса ўрнимдан турмайман.\n— Бас қил, Малвина.\n— Тош ҳаддан ташқари катта-да.\n— Сенга ҳазил гап бўлса, бас.\n— Агар мени қўлимдан ушлаб кўтарсанг, ўрнимдан тураман-да, тўппа-тўғри пансионатга қараб йўл оламан. Нима бўлганда ҳам у ерда харсанг юмалатишга мажбур қилишмайди.\n— Тўрт томонинг қибла! Хўрозингни ҳам ўзинг билан олиб кетишни унутмагин. Бу ерда қичқиравериб, ҳаммани безор қилмасин.\n— Шундай, шундай, фақат қизиқ: уни нимага солиб олиб кетасан?\n— Бирон-бир қафас ясаб берарсан?\n— Қани, яна бир марта зўр берайлик, Малвина, акс ҳолда тош ер бағрига буткул чўкиб кетади.\n— Уни ер қанча тез ютса, шунча яхши. Вой, сен мени харсангга қўшиб юмалатиб юборасан, деб қўрқаман. Қўлингни тийгин, деяпман! Туряпман, туряпман.\n— Бир, икки, кўтардик! Шундай, энди ушлаб тургин, палённи харсангнинг тагига суқаман. Ушлаб тургин, деяпман. Нима, қўлларинг қуриб қолганми?\n— Борди-ю, мўъжиза юз бериб, қўлларим қуриб қолса, у ҳолда сочларинг¬ни нима билан текислайман? Бу хусусда ўйлаб кўрдингми? — жилмайди Малвина.\n— Пича чакагингни ўчириб тургин. Уни бу ердан олиб чиқиш ҳақида мулоҳаза юритиб кўрайин. Ер оёқ остида билчиллаб ётибди. Жим бўлгин.\nУлар бир-бирларининг нафас олишларига қулоқ солганларича жим қолишди. Вилис зўр бериб пишилларди.\n— Ўпкангга нимадир бўлган чоғи, Вилис. Кўпдан бери шу дардга чалинганмисан?\n— Жим бўлгин!\n— Вилик, сен ҳадеб валақлайверма. Эртагаёқ районга бориб, ўпкангни рентгендан ўтказамиз.\n— Мен ҳеч қаёққа бормайман.\n— Борасан. “Ғинг” демай борасан. Нега буни илгари пайқамаган эканман? Худди паравоз янглиғ пишқирасан.\n— Ўнг томондан бир уриниб кўрайлик.\n— Ҳой, ҳадеб понангни сермайвермагин!\n— Ўзинг-ку, биқинимга суйканган. Кел, қани дастлаб мен уриниб кўрайин-чи?\n— Паҳлавон топилганига ўлайми?\n— Сен ўзинг… Бир, икки, силжитдик…\n— Вилик, сен мени қўлимдан келмайдиган юмушни бажаришга мажбур қилмагин. Мен ҳар қандай юмушни бажаришга розиман. Фақат тош юмалатмасам бас.\n— Биз уларнинг ҳаммасини битта қўймасдан ташиб битказамиз. Эртага эрталаб, индин ишласак бас. Ҳаммасини ташиб битказамиз.\n— Эртага мени тўшакдан турғизолмайсан. Сенинг ғашингга тегиш учун атайлаб ухлайман.\n— Ҳеч ҳам-да… Хўрозга дон бериш учун биринчи бўлиб уйқудан турасан.\n— Мен унга кечқурун кўпроқ дон сепиб қўяман.\n— Бир, икки… Яна бир марта!.. Чиқариб олдик уни, Малвина! Энди харсанг ҳеч қаёққа қочиб қутулолмайди, — гердайиб деди Вилис.\n— Бироқ қолган харсанглар бундан каттароқ.\n— Уларни ҳам юмалатиб битказамиз.\n— Ҳа-да, шундай келасан-у, уни юмалатиб ташлайсан.\n— Оҳ, агар менинг аввалгидек дармоним бўлганидами, бу харсангларнинг ҳаммасини тап тортмасдан юмалатиб ташлардим. Тошларни ким шудгордан юмалатиб чиқарганди? Улар ёмғирдан кейин чиққан қўзиқориндек ҳаммаёқни босиб кетибди. Мен эса уларнинг ҳаммасини қулоғидан битта-битта ушлаб, офтобга чиқардим.\n— Дам олайлик, Вилик.\n— Энди у бизники. Манзилга довур юмалатиб ташлаш чўт эмас.\n— Қизиқ, сен у билан бирга ҳаммомни қандай айланиб ўтасан-а?\n— Омон бўлсак кўрамиз. Ақлу фаросат билан ҳар қандай муаммони ҳал қилиш мумкин, деб ўйлайман.\n— Вилик, наҳотки бу жаҳаннамий азоб-уқубат сенга қувонч бағишласа?\n— Бунақа масалаларга бурнингни тиқма. Аёллик ақлинг қисқалик қилади. Муҳими — биз уни енгдик.\n— Эшитяпсанми, Вилик, назаримда трактор…\n— Бундай бўлиши мумкинмас.\n— Бу — Фридис! Пишангни ташлаймиз!\n— Катта йўл бўлгач, ундан кимлар ўтмайди дейсан? Ҳеч нарса эшитмаяпман.\n— Ҳа, сен пича карсан-ку, ахир. Уни кутиб олишга чиқсанг бўлармиди, йўқса тўхтамасдан ўтиб кетади.\n— Ҳеч қаёққа бормайман.\n— Мен нима дегандим? Биз томонга қараб бурилмоқда. Энди кўряпсанми?\n— Афтидан, унга ўхшайди, — Вилик ишонқирамай ва гўё афсуслангандай, чўзиб деди. — Балки у бошқа юмушлар билан бу ёққа йўл олгандир?\n— Нега жойингда депсиниб турибсан, боргин-да, харсангларни қаердан олиш лозимлигини кўрсатгин! Худди ердан ўсиб чиққандай турибди, худди ғўлага ўхшаб!\n— Бориб картошга арчисанг яхши бўларди, — жаҳл билан деди Вилик.\n— Ҳозир югуриб бораман, Вилик, ҳозир югуриб бораман.\nВилик трактор шовқини қушлар чуғурлашини аста-секин босиб кетаёт¬ганлигини эшитди. У яна ўзининг зўриқиб нафас олаётганини ва юраги гурсиллаб ураётганини тинглади.\nЮрак одатий, ишчи маромда бир текис урарди; бундай кезларда инсон ўзининг тирик эканлигини, қадрдон заминда мустаҳкам оёқда туришини ҳис этиши унга қувонч бахш этади.\n← Аввалги Аввалги Ҳабибулла Зайниддин. Битикларда бордир ҳақиқат\nКейинги → Кейинги: Саломатлик ҳафталиги: ҳар дарднинг давоси бор


Бугун, 2019 йил 16январь куни Халқ таълими вазири ўринбосари С.Бабахаджаев, Германиянинг хориждаги мактаблари Марказий бошқармаси раҳбари Барбара Дамбольдт Самарқанд шаҳридаги 51-сонли немис тилига ихтисослаштирилган давлат умумтаълим мактабига ташриф буюришади.\nВилхелм фон Хумбольдт –немис филологи, файласуфи, тилшунослик фанининг асосчиларидан бири, давлат арбоби, дипломат. Пруссияда гимназия таълимининг ислоҳотларини амалга оширган. 1809-йилда Берлинда Университет ташкил қилган.\nСамарқанд шаҳридаги 51-ИДУМга таниқли немис файласуфи Вильхелм фон Хумбольдт номини бериш мақсадида ташриф буюрган меҳмонларни Самарқанд темирйўл вокзалида вилоят ҳокимлиги ва халқ таълими бошқармаси раҳбарияти кутиб олишади.\nМаълумот ўрнида айтиш жоизки, Самарқанд шаҳридаги немис тилига ихтисослаштирилган давлат умумтаълим мактаби 1965-йилда ташкил этилган, 1177 ўринли. Қувватига нисбатан коэффициенти 1,9. Мактаб директори Каримова Зулхумор Шавкатовна.\nЎқув кабинетлари сони 41 та. Синфлар сони 64 та бўлиб, шундан, 30 та ўзбек ва 34 та рус синфларида 1-сменада 1200 нафар, 2-сменада 1060 нафар, жами 2260 нафар ўқувчи таълим-тарбия олмоқда.\nПедагог ходимлар сони 115 нафар – ҳаммаси олий маълумотли.\nЎқитувчиларнинг 6 нафари олий, 12 нафари биринчи, 42 нафари иккинчи ва 55 нафари мутахассис тоифасига эга.\n2001-йилда мактаб немис тили чуқур ўрганиладиган мактабга айлантирилди.\nМеҳмонларни 51-сонли немис тилига ихтисослаштирилган давлат умумтаълим мактабида вилоят ҳокимлиги, халқ таълими бошқармаси раҳбарияти, мактаб директори, ўқитувчилари ҳамда ўқувчилари қўлларида Шарқ ширинликлари билан немис тилидаги саломлашув билан кутиб олишади.\nЎзбекистон ва Германия Федератив Республикасининг байроқлари илинган мактаб ҳовлисида ўқитувчилар, ўқувчилар ҳамда Самарқанд шаҳар халқ таълими бўлими ходимлари тўпланишди.\nТадбирда Ўзбекистон Республикаси Халқ таълими вазири ўринбосари С.Бобохўжаев, Германиянинг хориждаги мактаблари Марказий бошқармаси раҳбари Барбара Дамбольдт сўзга чиқди.\nМуҳтарам Президентимиз Шавкат Миромонович Мирзиёев томонидан юртимизда барча соҳаларда амалга оширилаётган кенг қамровли ислоҳотлар, хусусан, ёшлар таълим-тарбиясига, ўқитувчи-мураббийларга берилаётган юксак эътибор ва ғамхўрликлар, уларнинг жаҳондаги тенгдошлари билан бемалол баҳслаша оладиган, мустақил фикрли авлод бўлиб камолга етиши йўлида олиб борилаётган ислоҳотлар хусусида сўз юритилади.\nМеҳмонлар тадбир иштирокчилари ва ўқувчилар билан эсдалик учун расмга тушадилар.\nШундан сўнг меҳмонлар таълим муассасаси фаолияти ва ўқувчилар учун яратилган шароитлар билан танишадилар.\nМеҳмонлар Самарқанд темирйўл вокзалида вилоят ҳокимлиги ва халқ таълими бошқармаси раҳбарияти томонидан кузатиб қўйилди.\nОхирги ўзгариш вақти: 20/05/2019 09:34; Кўрилганлиги: 481\nМатериал манзили: http://samvxtb.uz/press/press-releases/maktabga-nemis-faylasufi-vilxelm-fon-xumboldt-nomi-berildi-vilgelm-fon-gumboldt\nЧоп этилган вақт: 05/04/2020 06:32


«Агробанк» АТБ тадбиркорлик субъектларига 674 миллиард сўм микрокредит ажратганини маълум қилди\n«Агробанк» АТБ тадбиркорлик субъектларига 674 миллиард...\n26.06.2018 16:41 0 1386\nФото:«Агробанк» АТБ матбуот хизмати\nЎзбекистон миллий матбуот марказида «Банк томонидан аҳолининг ишбилармонлик муҳитини яхшилаш ва фаол тадбиркорликни қўллаб-қувватлаш борасида амалга оширилаётган ишлар» мавзусида брифинг ташкил этилди.\nУнда «Агробанк» АТБнинг раҳбар-ходимлари ҳамда оммавий ахборот воситалари вакиллари, жумладан «Xabar.uz» мухбири иштирок этди.\nДастлаб сўз олган «Агробанк» Бошқаруви раиси С.Ходжаев «Агробанк» аҳолининг ишбилармонлик муҳитини яхшилаш ва фаол тадбиркорликни қўллаб-қувватлаш борасида амалга ошираётган ишлар тўғрисида маъруза қилди.\nЖумладан, банк жорий йилнинг 1 июнигача тадбиркорлик субеъктларига 674 миллиард сўм, шундан аҳоли тадбиркорлигини қўллаб-қувватлашга 193 миллиард сўм миқдорида микрокредит ажратган. Шу билан бирга тадбиркор аёлларнинг лойиҳаларини молиялаштиришга 72 миллиард сўм кредит берилди. Бундан ташқари, аҳолининг турмуш шароитини яхшилаш учун 315 миллиард сўм истеъмол, автокредит ва овердрафт кредитлари ажратилган.\nБрифингда Президентимизнинг 2018 йил 7 июндаги «Ҳар бир оила — тадбиркор» дастурини амалга ошириш тўғрисида»ги қарорига мувофиқ кредитлар ажратиш борасида олиб борилаётган ишларга ҳам тўхталиб ўтилди. Жумладан, ушбу қарорда белгиланган вазифалардан келиб чиқиб банк жорий йил давомида 146 миллиард сўм кредит ажратишни режалаштирган.\nБундан ташқари, банк филиалларида хорижий «VISA» картадаги маблағларни нақд шаклда олиш имконияти яратилиб, «Agrobankmobile» иловаси орқали эса миллий валютани хорижий валютага конвертация қилиш йўлга қўйилган.\nШунингдек, аҳолига томорқа хизматлари кўрсатишни кенгайтириш мақсадида «Томорқа хизмати» корхоналарига кредит ажратилиши белгиланган, бугунги кунда 54 та «Томорқа хизмати» корхонаси томонидан 1635 та маҳалланинг 1 миллион 234 мингдан зиёд хонадони қамраб олинган.\nБрифинг якунида журналистлар ўзларини қизиқтирган саволларга жавоб олдилар.\nЖамият 24/02, 20:32\nИқтисодиёт 27/02, 18:08\nНега банклар уй сотиб олиш учун ипотека кредити бермайди?


Қамчиқда норозилик акцияси\nТўлқин Фарғона-Тошкент йўлидаги Қамчиқ довони бир неча кундан буён ёпиб қўйилгани сабабли йўлдан ўта олмай Ангрен шаҳрида тўпланиб қолган йўловчи ва ҳайдовчилар 5 февраль куни норозилик акцияси ўтказди.\nУлар давлат йўл ҳаракати хавфсизлиги ходимлари кузатувида йўловчи ва автоуловларни Тожикистон орқали манзилига етказиб қўйишни талаб қилди.\nЙўловчиларнинг сўзларига қараганда, улар деярли бир ҳафтадан буён довон очилиши кутиб турибди. Бироқ ҳукумат томонидан йўлдан ўта олмай қолиб кетганларга ҳеч қандай ёрдам кўрсатилмаяпти. Шу вақт ичида бирорта мутасадди келиб, одамлардан ҳол-аҳвол сўрагани йўқ. Аҳволи танг кишилар норозилик акцияси ўтказишга қарор қилган.\nМаълум бўлишича, айни пайтда Тошкентдаги “Қўйлиқ” бозори яқинида Фарғона водийсига кетадиган юзлаб автомобиллар ва йўловчилар тўпланиб қолган. Қамчиққа яқинлашган сари довон очилишини кутиб турган машиналар ва фуқаролар сони ортиб бораверади. Ангрен шаҳридаги ресторан ва чойхоналар улар билан тўла. Қамчиқ яқинида тўпланиб қолган автомашиналар сони 2 мингга, йўловчилар сони эса 5 мингга яқинлиги айтилмоқда. Ангренда ҳаво жуда совуқ, қорнинг қалинлиги 50-60 сантиметрга боради. Йўлдан ўта олмай қолиб кетганлар орасида беморлар, пули тугаб қолган фуқаролар бор.\nХабарларга қараганда, акция иштирокчилари билан ички ишлар вазири ўринбосари Зуҳриддин Бобокалонов учрашган. У бу ерда йиғилиб қолганлар автобусларда Тошкент темир йўл вокзалига, вокзалдан поездда Тожикистон орқали Фарғонага етказилишини айтган. Шунингдек, З.Бобокалонов Қамчиқда кучли кўчки бўлгани боис довон яқин 15 кунларда очилмаслигини маълум қилган. Йўлни тозалаш учун бутун мамлакатдан махсус техника воситалари жалб этилган.\nМаълумотларга кўра, расмийлар автоулов ва йўловчиларни Тожикистон орқали давлат йўл ҳаракати хавфсизлиги вакиллари кузатувида манзилига етказиб қўйиш талабини рад этган. Ўз навбатида, ҳайдовчилар ва йўловчилар темир йўл орқали уйларига етиб олиш таклифига рози бўлмаган. Улар машиналарни бу ерда ташлаб кета олмаслигини, шунингдек, Тожикистондан ўтадиган поездларнинг хавфсизлиги етарли даражада таъминланмагани, қолаверса, чипта сотиб олишга пули йўқлигини билдирган.\nЭслатиб ўтамиз, Қамчиқ довони 1 февралдан буён автомобиллар ҳаракати учун ёпиб қўйилган. Бунга довонда қор кўчкиси хавфи жуда катталиги сабаб бўлган. Бундан бир неча кун муқаддам Қамчиқда кўчки оқибатида, расмий маълумотга кўра, 5 киши ҳалок бўлган эди.


Коронавирус сабабли дунёдаги ҳаво қанчалик тозаланди? » Ўзбекистон янгиликлари – Zamin.uz\n, 26 2020, 02:11\n05 апр, 10:34 1 149 Дунё\nКоронавирус пандемияси одатий ҳаётнинг ҳар бир соҳасига ўз таъсирини кўрсатмоқда. Айни вақтга келиб касаллик 60 мингдан ортиқ кишини ҳаётдан олиб кетди, зарарланганлар сони эса 1,2 миллион ошиб кетган. Вирус тарқалишининг олдини олувчи ижтимоий масофаланиш жаҳон иқтисодиётининг тўхтаб қолишини юзага келтирди. Бу жиддий оқибатларга сабаб бўлади.\nБироқ саноат соҳасининг тўхтаб қолишидан ташқари коронавирус сабабли дунёдаги кўп шаҳарларда ҳаво сезиларли даражада тозаланди. Атмосферага зарарли моддалар чиқарилишига оид маълумотларни кузатган одамлар сайёранинг пандемияга реакциясини қайд этишди. Атмосфера ҳавоси тозаланди. Бироқ бу хурсандчиликка сабаб бўладими?\nШунга қарамай, коронавирус тарқалиши тезлашаётгани туфайли бошқа мамлакатлар саноати билан ҳам Хитойда юз берган ҳолат кузатилмоқда. Яъни қазиб олинадиган ёқилғилар истеъмоли ва натижада атмосферага чиқиндилар чиқарилиши камаймоқда. Европа космик агентлиги томонидан ўтказилган таҳлил Италия устидаги азот диоксиди чиқиндилари кўрсаткичи пасайганини кўрсатди.\nОлимлар Европадаги ифлосланиш даражаси Хитойдаги каби кескин бўлмасада, унинг аҳамияти катта. Италиядаги электр энергияси истеъмоли деярли 20 фоиз, Испания ва Францияда эса деярли 10 фоизга қисқарган. Ҳиндистондаги илк изоляция кунидан кейин ҳавонинг ифлосланишини мониторинг қилувчи станциялар азот диоксидининг тарихдаги энг паст кўрсаткичларига эга бўлган.\nКоронавирус эпидемияси йилларга чўзилиши мумкин – АҚШ вирусологи 26 мар, 17:08\nКоронавирус сабабли Россияда хитойлик ишчилар ўрнини ўзбекистонликлар эгаллайди 12 мар, 15:28\nКоронавирус Samsung учун совға бўлиши мумкин 21 фев, 08:00


«Afrosiyob» ҳаракат жадвалида бир марталик ўзгариш бўлади — Sof.uz\n«Afrosiyob» ҳаракат жадвалида бир марталик ўзгариш бўлади\n6.09 09:53 98 Жамият\nНавоий — Бухоро йўналишидаги темирйўлда капитал таъмирлаш ишлари олиб борилиши муносабати билан, 2021 йил 6 сентябрь куни соат 7:28 да Тошкент — Бухоро йўналишида қатновини амалга оширадиган 762-сонли «Afrosiyob» юқори тезликда ҳаракатланувчи поездининг ҳаракат жадвалида бир марталик ўзгариш бўлади. Бу ҳақда «Oʼztemiryoʼlyoʼlovchi» АЖ хабар берди.\n«Унга кўра мазкур поезд шу куни Тошкентдан Навоийгача ҳаракатини амалга оширади. Йўловчилар Навоийдан Бухорогача «Ўзбекистон темир йўллари» АЖ томонидан ташкил қилинадиган махсус автобусларда олиб борилади.\nЖорий йил 6 сентябрь куни Бухоро — Тошкент йўналишида қатновини амалга оширадиган 761-сонли «Afrosiyob» юқори тезликда ҳаракатланувчи поезди ўз вақтида ҳаракатини амалга оширади. Шунингдек, бошқа поездлар ҳаракат жадвалида ҳам ўзгариш бўлмайди.\n«Ўзбекистон темир йўллари» АЖ раҳбарияти бундай ноқулайлик учун йўловчилардан узр сўрайди.\nИзоҳ: Қўшимча маълумотларни Тошкент шаҳрида 1005 қисқа телефон рақами, жойлардаги темир йўл кассалари ҳамда маълумотлар бюросидан билиб олишингиз мумкин» дейилади маълумотда.


Йигиталининг ёнидаги аёл ким бўлиши мумкин? » Ўзбекистон янгиликлари – Zamin.uz\n27-09-2016 | 14:17\nZAMIN.UZ / Маданият / 27 Сентиябр 2016 года1 555\nЙигиталининг ёнидаги аёл ким бўлиши мумкин?\nЙигиталининг инстаграмдаги суратлари доим мухлислар томонидан қизғин муҳокамага сабаб бўлиб келган. Навбатдаги сурат ҳам мухлислар назаридан четда қолмади, деб ёзади "Diydoraziz" сайти.Бу сафар Йигиталининг фалловерлари уни ёнидаги аёлга ўхшатишди.Албатта, ўхшамасликнинг иложи ҳам йўқ. Йигиталининг ёнидаги аёл унинг онаси. Актёр бу суратни жойлаб қуйидаги гўзал таърифларни ёзиб қолдирган:«Онамиз бизнинг энг яқин дўстимиз. Улар ҳеч қачон ҳасад қилмайди ва бизга ёмонликни ҳам раво кўрмайди. Кўзларида эса муҳаббат номоён. Биз баъзида лойиқ бўлмасакда, улар биз билан фахрланади. Она шундай одамки у ҳамманинг ўрнини боса олади. Уни ўрнини эса ҳеч ким боса олмайди. Ота — Оналаримизни эҳтиёт қилайлик.»\nТеглар: кўрмайди қизғин ёзиб бўлиши энг дўстимиз ВконтактеFacebookTwitterОдноклассникиМой мир\nЎқишни тавсия қиламиз Райҳон мардлик қилдими? У Йигиталининг гапларига қандай жавоб қайтарди?


26 март 2019, Тошкент вақти: 01:13\nЎзбекистон туманидаги пахта учун теккисланган ер майдони.\nФарғона вилоятининг Ўзбекистон туманида яшовчи фермерлардан бири икки йил аввал ижарага берилган ўн гектар ерида бу йил бир неча миллион сўм сарфлаб сабзи, пиёз, ош лавлаги эккани, лекин ҳокимлик ерни бошқа фермерга бериб, ўсиб турган экинларни устидан ҳайдаттириб, ўрнига пахта уруғи эктираётганини айтди.\nИсми сир қолиши шарти билан Озодликка гапирган фермернинг арз қилишича, унинг хўжалигига 30 йилга ижарага берилган ер бошқа фермерга берилиши ва у ерда пахта экилиши ҳақида ҳокимлик олдиндан огоҳлантирмаган.\n- 2016 йил бошларида қонуний ташкил қилинган сабзавотчилик йўналишидаги фермер хўжалигимизни туман кадастр бўлими ходими орқали бизга қўшни бўлган фермерга пахта экиш учун унга бизни еримизни курсатипди. Ўша фермер бизни экинларимизни текислаб пахта экишга таёрлаб қуйипди. Биз ерни хайдаб, экин экиб кўкартириб қўйган эдик, ўн милион сўмга яқин пул сарифлаб бўлгандик. Мол-холимизни сотиб шу деҳқончиликка чарфлагандик. Ҳоким олдиндан огоҳлантирмасдан ерни бошқага инъом қиливорди, шунча пулимиз зое кетди, - дейди фарғоналик фермер.\nОзодлик фермер хўжалигида зироат экинлари вайрон қилингани юзасидан Ўзбекистон тумани ҳокимлигидан изоҳ сўради.\nТуманда қишлоқ хўжалик масалаларига масъул бўлган ҳокимлик мулозими режани бажармаган фермерлардан ерлар олиниб, режани бажарган фермер хўжаликларига қўшиб берилаётганини айтди.\n- Режани олдин бажармаган бўлса ери олинади-да. Ер фермерники эмас, давлатники. У ердан унумли фойдаланишни биз ташкиллаштирамиз. Планни бажармаган фермер хўжаликларини ер олиниб, планни бажарган хўжаликка қўшиб берилади, - деди ҳокимлик мулозими.\nЎзбекистоннинг бошқа вилоятларида ҳам зироат экинлари яксон қилиниб, ўрнига ҳоимлик пахта эктирмоқда.\nБухоронинг Жондор туманида шу ой пишмаган буғдой устига трактор солинди.\nЖондорда аҳолининг пишмаган буғдой даласи ҳайдаб ташланди\nШу ҳафта бошида Тошкент вилоятининг Янгийўл туманида фермер хўжалик ерлари пахта майдонларига айлантирилиши ваъжи билан зироат экинлари вайрон қилингани ҳақида Озодлик хабар берган эди.\nЯнгийўл тумани ҳокимининг ўринбосари фермерни нўхатни ноқонуний экканликда айблаб чиққанди.\nЎзбекистонда инсон ҳуқуқлари фаоллари пахта етиштириш бюджет ташкилоти ходимларининг мажбурий меҳнати эвазига амалга ошиши ва ундан ҳатто фермерлар ҳам фойда кўрмаётганликларини айтиб келишади.\nЎзбекистон президенти Шавкат Мирзиёев ҳам пахта етиштиришдан ҳатто фермерлар ҳам фойда кўрмаётганини ўз чиқишларида кўп марта айтган.


СУЛТОН СУЛАЙМОННИ ЙИҒЛАТГАН ЖАВОБ » Birinchi bizda\nBosh Sahifa » Hikoyalar » СУЛТОН СУЛАЙМОННИ ЙИҒЛАТГАН ЖАВОБ\nСУЛТОН СУЛАЙМОННИ ЙИҒЛАТГАН ЖАВОБ.\nУсмонли турк султонларидан бўлмиш Султон Сулаймон Қонунийни жуда кўп ўйлантирадиган бир савол бор эди: давлатларни таназзулга учратувчи сабаблар нима? Султон бу саволга ўзининг «ақл устози» - етук олим Шайх Яҳё ҳазратларидан жавоб олмоқ истаб унга мактуб ёзади ва уни бош вазири орқали юборади. Вазир мактубга жавоб келтирмайди.\n- Яҳё ҳазратлари мактубингизни ўқидилар ва биргина гап айтдилар, холос, - дейди вазир Султонга.\n- Нима дедилар?\n- «Менга не ғам», дейилган замон... – дедилар.\nСултон Сулаймон бу жавобнинг мағзини чақмоқ учун кўп ўйланади. Орадан бир неча кун ўтгач, Шайхга яна бир мактуб ёзиб, айтган жумласини шарҳлаб беришини илтимос қилади. «Мен бу жумланинг мағзини чақишга кўп уриндим, ўзимча баъзи хулосаларга ҳам келдим. Лекин мақсадим – Сизнинг фикрингизни билмоқдир. Илтимос, менга очиқ-ойдин англатинг» - дейди.\nШайх Яҳё ҳазратлари мактубга шундай жавоб ёзади: «Қайси бир давлатда зулм кучайса; қатор-қатор ҳақсизликлар юз бера бошласа; адолат оёқости қилинса ва буни кўриб турганлар «менга нима» дея сукут сақласа; арбоблар етим-есирларнинг, бева-бечораларнинг, камбағалларнинг аҳволи билан қизиқмаса; муҳтожларнинг оҳини тошлар эшитса-ю, одамлар эшитмаса; амалдору уламо буларнинг барини англаб, билиб турса-ю, «менга не ғам» дея ўз нафси билан овора бўлса; ҳокимлар ҳукмдорни алдаш йўлига ўтса... Ана ўшандай давлатда фуқароларнинг ҳукуматга ишончи ва ҳурмати йўқолади. Халқда осойишталик қолмайди. Бундай давлатлар таназзулга маҳкумдир!» Султон Сулаймон Қонуний бу жавобни ўқиб, йиғлаб юборган экан... Шайх Яҳё ҳазратларининг бу мактуби ҳозирда Истанбулдаги Тўпкапи саройи музейида сақланмоқда.\nBIRINCHI BIZDA"СУЛТОН СУЛАЙМОННИ ЙИҒЛАТГАН ЖАВОБ"KEYIN BOSHQALARDA\nQarg'ish ( Alamli hikoya )\nImom Azam 11 savolga Oqilona javoblari


Обама президентликка номзодликни расман қабул қилди\nБарак Обама демократлар қурултойида нутқ сўзламоқда.\nАҚШ Демократлар партияси қурултойининг пайшанба кунги йиғинида маъруза қилган президент Обама сайлов пойгасига кирганини расман эълон қилди ва ноябр ойига белгиланган сайловларда америкаликлар ўзларига тақдим этилаëтган аниқ йўлдан бирини танлашлари лозим бўлажагини таъкидлади.\nДемократлар қурултойининг кульминацион нуқтаси президент Барак Обаманинг чиқиши ва бу нутқида миллионлаб америкаликларга ўзининг нима учун яна тўрт йилга Оқ уйда қолмоқчи бўлаëтганини изоҳлаши бўлди:\n- Ҳар бир масалада бугун қаршингизда нафақат икки номзод ва икки партиядан бирини танлаш имкони турибди. Бу Америка эртасини белгилайдиган икки хил йўлдан бирини танлаш¸ Америка келажаги қандай бўлиши борасидаги моҳиятан бир-биридан фарқли икки истиқболдан бирини танлашдир¸ деди Барак Обама.\nСайловолди йилида Обама мухолифлари иқтидордаги президентни Америка иқтисодини инқироздан чиқариб¸ янги иш жойлари яратиш ҳақида тўрт йил аввал берган ваъдасини уддалай олмаганликда айбламоқда. “Сиз бугун бундан тўрт йил аввалгидан кўра яхшироқ яшаяпсизми?” деган савол бугун республикачиларнинг аксар америкаликларни Обамага қарши қайраш сиëсатининг асосий тактикасига айланган.\nПайшанба кунги нутқида ана шу танқидларга жавоб берган президент Обама ўзининг Америка иқтисоди муаммоларини тезгина ëки осонгина ҳал қилиш¸ ўнлаб йиллар давомида тўпланиб борган улкан муаммоларни икки-уч йил ичида орадан кўтариш мумкин эмаслигини яхши билганига иқрор бўлди.\nАммо айни пайтда¸ ўзига яна тўрт йиллик имкон берилса¸ бу муаммоларнинг узоқ муддатлик ечимига элтувчи йўлдаги ҳаракат тезлашажагини билдирди:\n- Муаммоларимизни ҳал қилиш мумкин. Олдимизда турган мураккаб вазифаларни бажариш мумкин. Биз таклиф қилаëтган йўл оғирроқ бўлиши мумкин. Аммо у пировардида бизни яхшироқ манзилга элтади. Мен сиздан ана шу яхшироқ келажакни танлашингизни сўраяпман¸ деди ишсизлик ва бошқа иқтисодий муаммолар боис ўзидан ҳафсаласи пир бўлган америкаликларга мурожаат қилган Обама.\nАҚШ президентлиги учун 6 ноябрга белгиланган навбатдаги сайловларда Барак Обама Республикачилар партияси номзоди Митт Ромни билан беллашади.\nАмерика бўйича ўтказилган сўнгги ижтимоий сўровга кўра¸ Обама ўз асосий рақибидан салгина олдинда бормоқда. Обаманинг демократлар қурултойида қилган маърузаси¸ унинг Ромнидан сезиларли равишда олдинга ўтишига ëрдам бериши мумкинлигини айтилмоқда.


Президент масъулларга мева-сабзавотлар экспорти учун тадбиркорларга йўл очиб бериш вазифасини қўйди — Sof.uz\nЖАҲОН 64,246,665 44,492,529 1,487,935\nЎЗБЕКИСТОН 73,276 70,534 611\nПрезидент масъулларга мева-сабзавотлар экспорти учун тадбиркорларга йўл очиб бериш вазифасини қўйди\n22.09 10:58 103 Иқтисод\nЎзбекистон Республикаси Президенти Шавкат Мирзиёев 21 сентябрь куни ўсимликлар карантини соҳасидаги ислоҳотлар натижадорлиги таҳлилига бағишланган йиғилиш ўтказди.\nҚишлоқ хўжалиги соҳасидаги ислоҳотлар ва экспорт сиёсатининг асосий мақсади – мамлакатимиз маҳсулотларини жаҳон бозори талабларига мослаштириш. Шунинг учун, ўсимликларни ҳимоя қилиш йўналишини ислоҳ қилиб, Ўсимликлар карантини инспекцияси ташкил этилди. Халқаро стандартларни жорий этиб, экспортга кўмаклашиш, хорижий давлатлар билан битимлар тузиш, ўсимликлар клиникаси ва биолабораториялар ташкил қилиш, шунингдек, соҳага илм-фан ютуқларини олиб кириб, малакали кадрлар тайёрлаш бўйича қатор ишлар амалга оширилмоқда.\nБу борадаги дастлабки қадамлар натижасида 19 давлатга 78 хил маҳсулотни экспорт қилиш учун рухсатномалар олинди.\nСертификация учун ўнлаб қоғоз ҳужжатлар ўрнига ягона электрон тизим жорий этилиб, экспортчиларнинг аризаларини кўриб чиқиш муддати 10 кундан 1 кунга туширилди.\nЙиғилишда давлат раҳбари соҳада амалга оширилаётган ишлар бўйича тақдимот билан танишиб, навбатдаги вазифаларни кўрсатиб ўтди.\nЯнги экспорт бозорлари топиб, маҳсулотларни ҳозирги нархидан 3-4 баравар қимматроқ сотиш имконияти борлиги айтилди. Товарларни халқаро фитосанитария талаби асосида тайёрлаш учун маҳсулот етиштирувчи, қадоқловчи ва экспорт қилувчи ҳар бир корхонага карантин инспекторларини бириктириш бўйича кўрсатма берилди.\nЛитва, Латвия, Украина, Озарбайжон, Миср, Қатар, Монголия, Афғонистон ва бошқа давлатлар билан музокара ўтказиб, гилос, анор, узум, қовун каби мева-сабзавотлар экспорти учун тадбиркорларга йўл очиб бериш вазифаси белгиланди. «Даладан экспортгача» тамойили бўйича тўлиқ ишлашни таъминлаш зарурлиги қайд этилди.\nМиллат яна бир ниҳолидан айрилди...\nКеча, 18:24 1601\nАндижон вилояти прокуратурасига шикоят билан келган аёл устига бензин сепиб, ўзини ёқиб юборди\n1.12 11:00 1333\n«Нефтчи» стадионида ҳакам калтакланди (видео)\nКеча, 18:20 900\nМолия вазирлиги Ўзбекистондаги 20 нафар энг йирик солиқ тўловчини маълум қилди\n1.12 12:14 851\n“UzAutoMotors” 150 млн евро халқаро кредит жалб қилади\n30.11 13:14 749\nҚашқадарёликлар илк марта сариқ тарвуз экспорт қилишни бошлади\n7.07 17:44 819\nПандемияга қарамай Ўзбекистондан Россияга мева-сабзавот экспорти 42 %га ортди\n16.06 17:57 153 Иқтисод\nМирзиёев халқаро сертификатига эга «Уз-Сеганг» корхонасига борди (фото)\n5.06 17:02 382\nЎзбекистон жануби-шарқий Осиё давлатларига 60 хилдан ортиқ мева-сабзавотларни экспорт қилишга рухсат олди\n24.04 15:46 588 Иқтисод


18 июнь, 2019, 16:19 240\nТеглар:Англия | Челси\nЖон Терри собиқ жамоадоши Френк Лемпард ўрнига "Дерби Каунти" клубини бошқариши мумкин.\n"Daily Mail" нашрининг хабарига кўра, "Дерби Каунти" бош мураббийи Френк Лемпард "Челси" клубидан "Ювентус"га кетган Саррининг ўрнини эгаллаши мумкин. Агар бу амалга ошса Жон Терри "Дерби Каунти"да Лемпард ўрнига бош мураббий лавозимида иш бошлаш эҳтимоли юқори.\n2018/19 мавсумда Терри "Астон Вилла"да бош мураббий ёрдамчиси сифатида ишлади, "Астон Вилла" Чемпионшип плей-офф финалида "Дерби"ни мағлубиятга учратди ва натижада Премьер-Лигага чиқди. Терри бош мураббий сифатида иш бошламоқчи эканлигини таъкидлаб ўтган эди.\n"Челси" янги мавсум учун сафар формасини намойиш этди (Фото)\nАнглия терма жамоасининг собиқ дарвозабони фаолиятини якунлади


Мактабда икки кишини пичоқлаган эркак қўлга олинди - UzNews.uz\nАёли билан жанжаллашган эркак унга пичоқ билан зарба бериб, сўнг мактаб директорини ўлдирмоқчи бўлган.\nБош прокуратура маълумотларига кўра, 5 октябрь куни тахминан соат 08:30да Сурхондарё вилоятидаги 23-умумтаълим мактабида 37 ёшли Б.Ю. турмуш ўртоғи билан ўзаро жанжаллашиб, ошхона пичоғи билан унинг қорин қисмига бир маротаба уриб жароҳат етказган.\nФуқаро Б.Ю. жанжал давомида уларни ажратмоқчи бўлган мактаб директорини ҳам танасининг турли қисмларига уч маротаба пичоқ билан уриб, қасддан ўлдирмоқчи бўлган.\nМазкур ҳолат юзасидан туман прокуратураси томонидан Б.Ю.га нисбатан ЖКнинг 25,97-моддаси 1-қисми билан жиноят иши қўзғатилган ва процессуал тартибда ушланган. Ҳозирда тергов ҳаракатлари олиб борилмокда.\n4 октябр 2019 г.


Фарғонада ери олиб қўйилган фуқаро Халқ қабулхонаси олдида томирини кесмоқчи бўлди (видео) | Qalampir.uz\nФарғонада ери олиб қўйилган фуқаро Халқ қабулхонаси олдида томирини кесмоқчи бўлди (видео)\nЖамият\t13 Март 09:55 8218\nИжтимоий тармоқларда Олтиариқ туманида яшовчи фуқаро М.Б. нинг туман Халқ қабулхонаси биноси олдида, ташқари кўчада ўз қўл томирларига жароҳат етказишга урингани, бундай ҳатти-харакатга узумчилик учун ажратилган ер майдони тўғрисидаги қарорнинг бекор қилингани сабаб бўлгани ҳақида хабарлар тарқалди. Фарғона вилояти ҳокимлиги ҳолат юзасидан расмий баёнот берди.\nМаълум қилинишича, фуқаро М.Б. ҳақиқатан ҳам жорий йилнинг 11 март куни Олтиариқдаги туман Халқ қабулхонаси биноси олдида ўз қўл томирларига жароҳат етказишга уринган. Бироқ туман ИИБ ходимларининг ҳаракатлари сабаб унинг уринишии охирига етмай, тиббиёт бирлашмасига олиб борилиб, биринчи ёрдам кўрсатилган. Бугунги кунда унинг соғлиги ва ҳолати яхши даражада.\nВилоят ҳокимлиги, вилоят Халқ қабулхонаси, халқ депутатлари вилоят кенгаши, вилоят прокуратураси ва вилоят ички ишлар бошқармаси томонидан мазкур ҳолат юзасидан ўрганиш олиб бориш учун ишчи гуруҳ тузилган.\nИшчи гуруҳ фуқарога узумчилик учун ер майдони ажратилиши, бу бўйича туман ҳокими қарорини бекор қилиниши билан боғлиқ ҳолатларни ва фуқарони бундай ҳатти-харакат қилишга мажбурлаган сабабларни жойида ўрганиб чиқади. Унинг натижалари юзасидан тез кунда қўшимча маълумот эълон қилинади.\n21 Октябрь 10:51 30101\n21 Октябрь 19:06 27728\n22 Октябрь 14:00 23890\n21 Октябрь 14:31 23565\n21 Октябрь 16:20 18479


Ислом корпорацияси қурол, спиртли ичимликлар, таваккалчиликка асосланган ўйинларни молиялаштирмайди. Хизматдан фойдаланган мижознинг маблағни ислом шариати қонунлари асосида сарфланиши ҳам назорат қилиб борилади.\n- Ассаламу алайкум ва роҳматуллоҳи ва баракатуҳ, биринчи навбатда шуни мамнуният билан айтаманки, Ўзбекистон Республикасига ташриф буюрганимиздан жуда мамнунмиз. Сабаби, бизнинг ташрифимизнинг асосий мақсади, “Трастбанк” орқали Ўзбекистонда истиқомат қилаётган мусулмон ва мусулмон бўлмаган аҳолига исломий-молиявий хизматларни таклиф қилиш, шунингдек ташрифимизнинг иккинчи сабаби, Имом Бухорий, Имом Муслим ва бошқа буюк уламолар юртига бўлган бизнинг меҳр-муҳаббатимиз, ана шу буюк алломаларимиз ўтган юрт бизни ўзига жалб қилади, - дейди Хусусий секторни ривожлантириш бўйича Ислом корпорацияси жамоаси раҳбари Mohammed Maher Mannai.\nШунингдек меҳмон Исломий дарча хизматларига оид музораба, муробаҳа, ижара, такафул каби атамалар изоҳини ҳам батафсил тушунтириб ўтди.\n«Трастбанк» хусусий акциядорлик банки ва Халқаро ислом савдо-молия корпорацияси ўртасида шартнома имзоланди


Давлат хизматлари марказида маданиятли хизмат кўрсатилади - Халқ сўзи\n18:46 13 Март 2019 Сиёсат\nШу ерда Навоий вилоятида тадбиркорлик, кичик бизнес ва ҳунармандликни ривожлантиришга доир лойиҳалар тақдимоти ўтказилди. Хусусан, эксперимент тариқасида “Навоий — тадбиркорлар вилояти” лойиҳаси амалга оширилади. Бунда тадбиркорларга қулайлик яратиш мақсадида уларни рўйхатдан ўтказишда давлат божи икки баробар камайтирилади. Қатор хизмат кўрсатиш соҳаларига имтиёзлар берилади.\nПрезидентимиз ички ишлар бўлимидаги ситуацион марказни кўздан кечирди. Жамоат хавфсизлигини таъминлашга ихтисослаштирилган дастурий маҳсулотлар яратиш, жиноятчиликни турлари бўйича таҳлил қилиб, уларни бартараф этиш бўйича тавсиялар берди.